title: Dokkumer skriuwer wint priis foar meast romantyske boek

maintext:
Skriuwer Martin Scherstra út Dokkum hat de Valentijnpriis 2018 wûn foar syn boek 'Adempauze'. De Valentijnpriis is de priis foar it meast romantyske boek. Sneon is de priis útrikt yn Utrecht troch it Valentijngenootschap. Dit is in groep skriuwers dy't mei de Valentijnpriis romantyske boeken promoatsje wolle.
De priis dy't Martin Scherstra krigen hat is in byldsje fan keunstneres Yvonne Telleman en in jildbedrach. De Publykspriis gie nei Kirstin Rozema foar har roman 'Na die Nacht'.


title: 4,3 miljoen ekstra foar oanpak dyk nei Surhústerfean

maintext:
De provinsje komt mei in definitive oanpak fan de Skieding, de provinsjale dyk tusken Surhústerfean en de A7. Der komme oanfoljende maatregels dy't yn totaal 4,3 miljoen euro mear kostje as begrutte. De totale kosten fan de oanpak wurde no rûsd op goed 12 miljoen euro. It plan bestiet yn grutte halen út it opheffen fan krúspunten, it ôfsnijen fan bochten en it oanlizzen fan stil asfalt. Ek ferfalle der mear as fyftich útritten. Dat moat soargje foar in feiliger dyk, mei in bettere trochstreaming en nofliker libjen foar omwenners.
De oanpassingen fan de Skieding binne ek foar in part op Grinzer grûngebiet. Dat makket it bysûnder, seit deputearre Sietske Poepjes. Yn totaal hat de provinsje mear as fjouwerhûndert petearen fierd mei bewenners, grûneigeners en belange-organisaasjes.

fasttext_language: fy


title: 'Perspectief' riedt statushâlders ta op ferfolchoplieding

maintext:
De oplieding 'Perspectief' fan ynternasjonale skeakelklasse ISK yn Drachten hat yn in healjier tiid in groep jongfolwoeksen statushâlders klearstoomd foar in ferfolchoplieding oan ROC De Friese Poort. De taalklasse is spesjaal opset om folwoeksen Eritreeërs, Syriërs en Afganen goed genôch Nederlânsk te learen om op it MBO in fakoplieding folgje te kinnen.
Dat is nij, want it ISK-ûnderwiis is ornaris allinnich tagonklik foar minderjierrigen. Mar omdat asylsikers dy't op lettere leeftiid nei Nederlân takaam binne oars tusken wâl en skip bedarje, sette in 'Perspectief'-klasse yn Drachten in healjier lyn útein mei achttjin jongfolwoeksen learlingen. Tsien fan harren krigen freed yn Drachten in taalsertifikaat, trije oaren streamden al earder troch nei it MBO, guon oaren binne noch dwaande.
Neffens wethâlder Jos van der Horst fan Smellingerlân is it eksperimint tige slagge. Smellingerlân giet der dêrom mei troch. Van der Horst hopet dat oare Fryske gemeenten harren by dit inisjatyf oanslute sille. De perspektyf-rûte moat foarkomme dat de jonge statushâlders yn de bystân bedarje sûnder in reëel perspektyf op wurk. Troch it folgjen fan in MBO-oplieding wurdt dat perspektyf folle geunstiger.


title: Iepen dei NHL Stenden lûkt jongeren út de hiele wrâld

maintext:
Neist de 'gewoane' iepen dei fan NHL Stenden Hogeschool foar Nederlânske jongeren, wie der sneontemiddei ek in spesjale iepen dei foar bûtenlânske studinten. Sa'n tritich jongeren út lannen lykas Dútslân, de Feriene Steaten, Fjetnam, Sina en Ingelân kamen op de iepen dei ôf om te sjen oft in stúdzje yn Ljouwert wat foar se is.
Neffens Sarah Glücks, dy't de ynternasjonale iepen dei organisearre, is it foar jongeren wichtich om te witten wêr't se terjochte komme kinne. "Online kun je veel vinden, maar bij ons kunnen ze alles vragen wat ze willen en krijgen ze ook een gevoel bij de stad en de school."
Studinten út Amearika en Ingelân
De measte jongeren dy't nei de hegeskoalle komme, witte al goed wat se wolle. Sa ek Teun Scholten út Amearika. Hy hat Nederlânske âlden en kin in lyts wurdsje Nederlânsk prate, mar docht it dochs leaver yn it Ingelsk. Hy fynt de Nederlânske wize fan les jaan better as de Amerikaanske, omdat der hjir mear omtinken is foar de praktyk.
It risiko dat er de hiele reis foar neat makke hie, bygelyks omdat de skoalle dochs net oan syn ferwachtingen foldwaan soe, neamt er foar leaf. "In certain situations, money doesn't matter." Somtiden is jild net it wichtichste. Boppedat kin er dizze trip moai brûke om syn Nederlânske famylje wer ris op te sykjen.
Ek Hanneke Pigott-Rowles (in Nederlânske beppe, sadwaande dy foarnamme) út Ingelân, wist foar har reis eins al wat se woe. De besite oan de hegeskoalle wie foar har benammen de gelegenheid de sfear fan de skoalle te priuwen. As it neat foar har wie, hie se dochs wat kontakt hân mei oare kultueren.
De hegeskoallen fan Amsterdam en Grins hie de Ingelske ek al besjoen dizze wike, mar Ljouwert liket har dochs it moaist. Se sjocht der no al nei út om hjir de kommende fjouwer jier te wenjen.


title: Rydbewiis kwyt: jonge rydt mei 112 troch Feanwâlden

maintext:
In 19-jierrige automobilist út Feanwâlden is woansdeitejûn syn rydbewiis kwytrekke, om't er mei 112 kilometer yn de oere troch it doarp ried. De begjinnend bestjoerder ried goed sechstich kilometer te hurd troch de beboude kom.
De plysje hat dêrop syn rydbewiis ynfoardere. Ek is de jonge bestjoerder oanmeld foar in edukative maatregel.


title: Friezen stjoerden kij nei Seelân nei Wettersneedramp

maintext:
Seelân makket him klear foar de betinking fan de Wettersneedramp dy't dit jier 65 jier ferlyn barde. Tongersdei is der in betinking. Yn nacht fan 31 jannewaris op 1 febrewaris brutsen de diken troch, omdat it stoarmwaar en springtij wie. Súd-Hollân en West-Brabân waarden ek troffen. By de oerstreamingen kamen 1836 minsken om it libben. De ynformaasje oer de omfang fan de ramp kaam traach op gong, mar doe't de minsken ienkear troch hiene hoe slim oft it wie, begûnen ek yn Fryslân helpaksjes fan de grûn te kommen.
Kij foar Seelân
It wie de grutste ramp yn Nederlân sûnt 1570, waard ferslachjouwer Geert van Tuinen fan Omrop Fryslân gewaar op Tresoar yn Ljouwert. De krante kopte: Grotere spontaneïteit zag men zelden. "Der kamen bysûndere helpaksjes ta stân", fertelt direkteur Bert Looper fan Tresoar. "It moaiste wie de boeren út de eardere gemeente West-Dongeradeel. Sy stelden 35 kij beskikber, 25 pinken, 13 skiep, 30.000 kilo hea, 187.000 biten, 7000 kilo kuilgers en 14.000 kilo biks. Dat hiene se yn in pear dagen byinoar en dat is nei de kollega's yn Seelân brocht."
"Mar it bûn fan Fryske keunstners kaam ek yn aksje", foeget Looper deroan ta. "Sy leveren wurk yn dat ferkocht wurde koe, dêr't útstallingen fan makke wurde koene en de entreejilden giene dan nei Seelân ta."
Opmerklik inisjatyf yn Wurdum: De bern dêr makken fan snie in grutte kollektant dêr't de Wurdumers harren donaasjes hinne bringe koene.
Radio-amateurs
De kommunikaasje oer de ramp wie hiel dreech. Radiostjoerder wiene net yn de loft en telefoanferkear wie ek dreech of net mooglik. "In omke fan my", fertelt sosjaal geograaf Meindert Schroor, "kaam út Harns en hy wurke doe by de HTM, de Haagse Trammaatschappij. Hy wie in fûleindich radio-amateur. Lykas in hiel soad oare minsken dy't in amateurstjoerder hiene, is hy nei Seelân gien om mei te helpen, omdat de kommunikaasje hielendal op de rêch lei."
"Us master fan de legere skoalle fertelde hoe't it doe gie", seit Bert Looper. "Earst kaam der in berjochtsje dat der wat mis wie. Dêrnei moasten se de hiele dei wachtsje op nijs oer de ramp yn Seelân. Unfoarstelber dat dat sa traach gie. Der giene oeren en oeren oerhinne foardat de rest fan Nederlân troch hie wat der bard wie."
Kollektive eangst
De ympakt fan de ramp wie hiel grut. Ien kear hiene se yn de gaten hoe grut oft de ramp wie. It is de kollektive eangst dy't wy hawwe foar it wetter. Dan wurdt in snaar rekke dêr't elkenien in djippe eangst by fielt en tinkt "No moatte wy wat dwaan."
Wetter yn Harns
"De grutste wettersneedramp dy't wy yn Fryslân hân hawwe wie yn 1776", seit Meindert Schroor dy't sels ek út Harns komt. "Doe stie it wetter oant yn de binnenstêd fan Harns. Dat is noch goed te sjen. Yn in pear gebouwen oan de Noarderhave sitte stiennen ynmitsele dy't oanjouwe hoe heech oft it wetter kaam."
"Mar der wiene mear wettersneedrampen. Yn 1825 waard it súdwesten fan Fryslân troffen troch oerstreamingen. En dan wie der yn 1570 de Allerhilligenfloed. Fjouwer jier letter wie it wer safier. En dan komt it ferhaal fan Capsar de Robles (de Stiennen Man) yn byld dy't minsken twingt de diken te ûnderhâlden. Dat wie altyd in grut probleem. Yn de 16e iuw kaam it idee op dat dyksûnderhâld betelle wurde moast troch de hiele befolking en sa is it ek kaam."
"Harns hat ek faai stien yn 1953, yn 1954 en - as it my goed heucht - ek yn 1956", fertelt Schroor fierder. "Foarhinne lei de stêd foar eb en floed. Tsjintwurdich trouwens ek, as de slûsdoarren iepenstean. Yn 1825 hawwe se by de Prinsenbrêge en de brêge fan de Suderhaven kearslûzen oanlein ('sassen'). Yn de jierren '50 hat it in pear kear wikkerdewik west. Se wiene benaud dat de slûzen trochbrekke soene. Ien fan de maatregels dy't yn 1961 naam binne, is de oanlis fan de gruttere kearslûs tusken de boaten en it treinstasjon."


title: Gedichten as earbetoan oan swimbad De Welle

maintext:
It swimbad yn Drachten giet ticht en dêrom makke Andries de Jong in oantal gedichten as earbetoan oan it swimbad. Freedtemoarn waarden de gedichten op de muorren fan it swimbad plakt. Andries de Jong is gemeentedichter fan Smellingerlân, mar makke dizze gedichten op eigen inisjatyf.
Herken je de geur
van chloor?
Laat je geheugen maar eens
achteruitzwemmen
Toen je nog geen hypotheek had
of een 60-urige week had
of een hekel aan gepreek had.
Fjouwer gedichten
It binne de earste regels fan it gedicht 'Zo rook het', ien fan de fjouwer gedichten dy't allegear yn of by it swimbad te hingjen komme, op in plak dêr't it by past. 'Zo rook het' hinget op 'e mourre by it terras en giet oer oantinken. It gedicht 'Sparteljoris spettermiep' komt by it pjutterbad. Yn de jeugdhoeke hinget it gedicht 'Dag bad' en by it wedstriidbad 'Kop erbij'. "Dat giet oer konsintraasje op it startblok. 'Kop erbij', dat is echt in wedstriidgedicht", fertelt De Jong.
De Jong waard earder beneamd ta gemeentedichter fan 2017-2018. "Ik wol my ynsette foar mear sichtberens fan gedichten op plakken dêr't je it net ferwachtsje", seit er.
Plat
Swimbad De Welle giet oer trije jier plat. Oant dy tiid hingje de gedichten yn it swimbad.


title: Farferbod foar rekreaasjeskippen op Prinses Margrietkanaal

maintext:
Rekreaasjeskippen meie fan tiisdei ôf net mear op it Prinses Margrietkanaal farre. Der is te folle iisgong yn it kanaal. It farferbod jildt ek foar it Van Starkenborghkanaal yn Grinslân. De Fryske marren en binnenwetters sitte ek fol mei iis mar dy falle ûnder provinsjaal tafersjoch. Troch de eastlike wyn driuwt it iis fan de marren it kanaal op.
Rykswettersteat hâldt de situaasje mei ynspeksjes yn 'e gaten. De beropsfeart hat noch net tefolle lêst fan de iisfoarming en kin gewoan troch de kanalen farre.


title: Boargemaster Aucke van der Werff út Skettens hâldt op

maintext: Boargemaster en Fries om utens Aucke van der Werff fan de gemeente Noardeastpolder hâldt 1 oktober op. Van der Werff komt út Skettens. Hy wurdt dit jier 65 jier en is ta oan in nije útdaging. Hy is sûnt maaie 2010 boargemaster fan de gemeente Noardeastpolder. Dêrfoar wie er boargemaster fan It Bilt.


title: Ferwûne nei oanriding op A6 by De Lemmer

maintext:
By in oanriding op de A6 tusken Bant en De Lemmer is tongersdeitemiddei in persoan ferwûne rekke. Twa auto's knalden dêr boppe-op elkoar. It is noch net bekend hoe't dit barre koe.
Troch it ûngelok wienen twa rydbanen ôfsletten en stie der in kilometerslange file op de dyk. De wei is yntusken wer frijjûn.


title: UNIS Flyers berikt finale Nederlânsk kampioenskip iishockey

maintext:
UNIS Flyers hat de finale berikt om it Nederlânsk kampioenskip. De Feanster iishockeyers wûnen sneontejûn yn Thialf de heale finale mei 5-3 fan Nijmegen by it Final Four evenemint, it toernoai foar de bêste fjouwer Nederlânske teams út de BeNe-league. De perioadestannen wiene 3-0, 0-3 en 2-0.
Fleanende start
De Flyers hiene in fleanende start en stiene binnen tsien minuten mei 2-0 foar. Marc Nijland en Yan Turcotte makken de doelpunten. Ronald Wurm makke der yn de earste perioade noch 3-0 fan.
Spannende tredde perioade
Yn de twadde perioade kamen de gasten út Nijmegen sterk werom fan 3-0 oant 3-3. Yn de spannende beslissende perioade wie it Wurm dy't mei syn twadde doelpunt fan de dei de Flyers wer op in foarsprong sette. Adam Bezak soarge rap dêrnei foar de 5-3 en de Flyers lieten Nijmegen net mear weromkomme.
Finale
Yn de finale fan snein spilet UNIS Flyers tsjin Den Haag of Geleen. Dy finale wurdt troch Omrop Fryslân live útstjoerd op www.omropfryslan.nl en op de app. Fan 15.00 oere ôf mei kommentaar fan Freark Wijma en Jacco Landman, âld-spiler fan de Flyers.


title: Wetterskipsheffing bliuwt dit jier stabyl yn Fryslân

maintext:
De wetterskipsheffing bliuwt it kommende jier stabyl yn Fryslân. Dat ferwachtet it Centraal Bureau voor de Statistiek (CBS) op basis fan begruttingssifers fan Wetterskip Fryslân. Ferline jier betelle in Fryske mearpersoanshúshâlding mei in eigen hûs gemiddeld 416 euro oan heffingen. Dit jier sil dat sa'n 414 euro wêze. Fryslân is hjirmei ien fan de djoerste wetterskippen fan Nederlân. Dat komt trochdat der in soad wetter is yn de provinsje.
Lanlik nimt de wetterskipsheffing wol ta, ferwachtet it CBS.


title: Balk hat yn april in húsdokter minder

maintext:
Balk moat it fan 1 april ôf mei in húsdokter minder dwaan. De syktocht nei in ferfanger foar dokter Frits Krijnen hat oant no ta neat opsmiten. Mar dat betsjut net dat de 66-jierrige dokter net mei pensjoen kin.
De syktocht nei in ferfanger krige in soad omtinken, doe't de dochter fan Krijnen yn novimber in oprop op Facebook sette. Dy oprop waard hûnderten kear dield en luts ek de oandacht fan de lanlike media. Want net allinne yn Balk is it in probleem, ek op oare plakken wurdt it hieltyd dreger om nije húsdokters te finen.
Foarkar foar praktykhâlder
Balk hat in ek noch in praktyk mei twa oare húsdokters. Alle pasjinten fan Krijnen kinne by twa waarnimmers terjochte. Dat binne húsdokters yn leantsjinst. Krijnen fynt it spitich dat de oprop neat opsmiten hat. "Ik twifelje der net oer oft de waarnimmers myn wurk goed oernimme sille. Mar ik hie dochs hope op in jong persoan dy't ek praktykhâlder wêze woe. Sa'n ien kin, lykas wat ik haw, better in bân opbouwe mei de pasjinten en mei it doarp. Ien yn leantsjinst - dus net mei in eigen praktyk - kin samar ûntslach nimme. En dat sit Balk wer mei itselde probleem."
Earst fakânsje
De húsdokter hat noch net in idee fan wat er allegearre dwaan sil as er yn april pensjoen hat. "Myn frou en ik sille, tink ik, earst mei in lange fakânsje. Efkes in skoft de rêst opsykje. Mar wat we dêrnei sille, dêr haw ik noch gjin byld fan."


title: Straf foar jonge dy't sântûzen euro pikt fan styfheit

maintext:
In 19-jierrige jonge út Boarnburgum moat syn styfheit sântûzen euro werombetelje. Dat hat de rjochtbank freedtemiddei bepaald. Ek komt de jonge ûnder tafersjoch fan de jeugdreklassearring en krige er in wurkstraf fan tritich oeren. It jild kaam út in slúf dy't yn de wenning fan syn mem en styfheit lei. De Boarnburgumer hie al it jild yn twa wiken útjûn oan klean, iten en drank.
Neffens de reklassearring hat de jonge gjin spyt fan syn dieden. Yn totaal soe er achttûzen euro stellen ha út de slúf, mar dat achte de rjochter net bewiisd.


title: Trochjoubokaal foar wethâlder en 'brêgebouwer' Hein Kuiken

maintext:
Wethâlder Hein Kuiken fan de gemeente Harns kriget de Bruggenbouwersbokaal fan Stichting Present Noardwest-Fryslân. Dy bokaal hat de stichting sels noch mar koartlyn ûntfong, mar dy wol de ûnderskieding net in jier lang op de kast stean litte. De stichting jout de priis troch om organisaasjes en minsken te ferbinen en inisjativen yn Noardwest-Fryslân ûnder de oandacht te bringen.
Kuiken kriget de bokaal tiisdei útrikt. Neffens Stichting Present is Kuiken in belutsen, sosjaal man en ferbynt er de ynwenners fan de gemeente mei de polityk. Fierder hat er in bysûndere rol hân en belutsenheid toand op it mêd fan it sosjale domein. Oer in pear wiken jout Kuiken de bokaal wer troch.


title: Dronken man fan it spoar helle by Grou

maintext:
De plysje Ljouwert krige sneintemoarn betiid te meitsjen mei in nuver foarfal. In dronken man, dy't net prate koe, waard fan it spoar helle by stasjon Grou troch in treinmasinist. De bûtenlânske man wie slim ûnder ynfloed fan drank en wie tusken it perron en de trein bedarre. Hy hie krukken by him om't er ferwûne wie oan syn ankel.
De plysje hat regele dat de man nei syn ferbliuwplak yn Ljouwert brocht waard troch in taksy. Dêr is de man nei syn sliepplak op de tredde ferdjipping brocht yn ferbân mei syn ankelblessuere.


title: Avanti ferliest mei lyts ferskil fan koprinner

maintext:
Krekt gjin stuntsje fan de sealfuotbalsters fan Avanti freedtejûn. Yn Stiens naam koprinner Nieuw Roden in foarsprong fan 0-2. Judith Trinidad en Tessa Grashuis brochten de thúsploech noch op gelikense hichte, mar direkt dêrnei makke Grytsje Jongsma de winnende goal foar Nieuw Roden.
Drachtster Boys pakte yn Zwolle in punt op besite by Exstudiantes. By it skoft wie it 2-2. De Drachtster goals waarden makke troch Marian Meijer en Anita Vellama. Yn de twadde helte soarge Jessie Prijs foar de 2-3, mar yn it lêste diel fan de wedstriid kaam Exstudiantes mei in kopgoal wer op gelikense hichte. Yn de spannende lêste minuten wie benammen Exstudiantes noch in pear kear ticht by de winnende goal, mar úteinlik namen de Drachtsters dochs in punt mei nei Fryslân.


title: Grutte brân yn wenbuorkerij De Wilp

maintext: Yn de Wilp flakby Fryske Peallen is op dit stuit in grutte brân yn in wenbuorkerij. It gebou hat in reiden tek. De brân begûn freedtemoarn om in oere as kertier foar seizen moarns. De wenbuorkerij oan de Dijkswijk stiet folslein yn de brân. De brânwacht hat it dreech mei de tafier fan wetter. Meardere brânwachtkorpsen út Grinslân en Fryslân binne oproppen om te helpen by de brân. Neffens de brânwacht is der net ien mear yn it gebou oanwêzich.


title: Alderenbûn freget yn petysje omtinken foar âldere wurkleazen

maintext:
It is heech tiid dat der mear oandacht komt foar âldere wurkleazen. Alderenbûn KBO-PCOB fynt dat de oerheid dizze groep mear kânsen biede moat yn de foarm fan omlearen en begelieding. It bûn freget moandei yn in petysje oan de Twadde Keamer mear omtinken foar dizze kwetsbere groep.
Nietstilzitten
Anton van Dijk fan platfoarm Nietstilzitten út Snits is it fan herte mei dizze aksje iens. Nietstilzitten besiket âldere wurkleazen wer rjochting wurk te begelieden. Dat falt net ta, want der binne net folle omlearmooglikheden foar âlderen. Ferplicht sollisitaasjebrieven skriuwe helpt yn alle gefallen net. De ûnderfining fan Nietstilzitten is dat sokke brieven allinnich mar frustraasje opsmite.
As âldere wurkleazen wer in baan fine is dat yn de regel fia it eigen netwurk of troch sels inisjativen te nimmen. De measte besikers fan Nietstilzitten fine nei ferrin fan tiid faak wol wer wurk, mar dat is dan wol faak dieltiidwurk of tydlik wurk.
Nietstilzitten komt moandeis byinoar yn de Snitser biblioteek. Der binne dan faak workshops oer saken dy't de wurksykjenden helpe kinne. Ek organisearret it platfoarm geregeld besiten oan bedriuwen dy't minsken sykje en wurde potinsjele wurkjouwers útnûge.
Oudvit
Neffens Oudvit yn Drachten lizze der foar fyftichplussers ek goede mooglikheden foar útstjoerwurk. By dit útstjoerburo binne mei-inoar sa'n tsientûzen senioaren ynskreaun, mar direkteur Maria Bruining makket hieltyd faker mei dat klanten harren útskriuwe omdat se fêst wurk fûn hawwe.
Oudvit hat it neffens eigen sizzen tige drok en betsjinnet fanút Drachten klanten yn hiel Nederlân. Troch de oanlûkende ekonomy brekke ek foar âldere wurkleazen bettere tiden oan. Bruining hat bysûnder goede ûnderfiningen mei de âldere útstjoerkrêften. "Sy binne goed motivearre, tige betrouber en komme boppedat altyd op tiid."


title: UNIS Flyers giet dit wykein foar tsiende lânskampioenskip

maintext:
De iishockeyers fan de UNIS Flyers kinne dit wykein foar de tsiende kear Nederlânsk kampioen wurde. Yn de eigen hal wurdt de saneamde Final Four spile. De bêste fjouwer Nederlânske teams út de kompetysje (de BeNe-League) meitsje yn ien wykein út wa't Nederlânsk kampioen wurdt. It toernoai wurdt spile yn de iishockeyhal by Thialf op It Hearrenfean.
Hattrick?
Twa jier lyn waarden de Flyers foar it earst sûnt 24 jier wer kampioen fan Nederlân. It jier dêrnei wie it wer rekke en dus geane de Flyers op foar in hattrick. Mar sa ienfâldich is dat noch net. De ploech fan coach Mike Nason waard yn de kompetysje twadde efter Den Haag en ferlear fan dyselde ploech ek de bekerfinale. Dêrtroch is Den Haag de favoryt.
Sneon heale finale
De nûmers ien oant 'e mei fjouwer treffe elkoar sneon earst yn de heale finale. De Flyers moatte earst tsjin Nijmegen. Ofrûne sneon troffen dy elkoar noch en doe wûnen de Flyers mei 9-1. De nûmer ien fan de kompetysje Den Haag nimt it op tsjin de nûmer fjouwer Geleen. De winners treffe elkoar snein yn de finale.
Eventuele finale live
As de Flyers de finale helje, wurdt dy troch Omrop Fryslân live útstjoerd op www.omropfryslan.nl en op de app. Fan 15.00 oere ôf mei kommintaar fan Freark Wijma.


description: Omstrune yn de steechjes fan Makkum op syk nei bysûndere gebouwen en ferhalen. Dat kin sneon op de steechjesfair. It evenemint is ien fan de hûnderten mien

title: FIDEO: Omstrune yn Makkumer steechjes


title: Stroetinga wint maratonwedstriid; Kamminga tredde by froulju

maintext:
Yn it Olympysk Stadion fan Amsterdam kaam Arjen Stroetinga sneontejûn as winner oer de streek by de fjirtjinde maratonwedstriid fan it seizoen. De reedrider út Wynjewâld wie ûnder oaren te sterk foar nûmer twa Robin Snoek en Crispijn Ariëns fan Wolvegea, dy't tredde waard.
By de froulju waard Manon Kamminga fan Haulerwyk sneon tredde. Sy moatst winneres Lisa van der Geest en nûmer twa Janneke Ensing foar gean litte.


title: Fryske cheerleaders fleane nei Olympyske Spelen yn Súd-Koreä

maintext:
In groep Fryske cheerleaders fljocht dit wykein nei Súd-Koreä, om dêr op te treden by de Olympyske Spelen. De Friezen binne dêr as ûnderdiel fan in lanlik team, mei yn totaal sa'n tweintich cheerleaders. Doel fan de reis is it oanpriizgjen fan it cheerleaden, om der in offisjele Olympyske sport fan te meitsjen. It cheerleaden is oardel jier lyn yn earste ynstânsje wol erkend, mar noch net oan it Olympysk programma taheakke. Om dy kâns sa grut mooglik te meitsjen, gean de cheerleaders dit wykein nei Pyeongchang.
Der wurde gjin offisjele wedstriden hâlden, mar it team komt yn aksje tusken oare wedstriden yn en by de slutingssearemoanje. Ien fan de Fryske chearleaders dy't meigiet, is Margreet Steg út Appelskea. Sy hopet dat it cheerleaden by de Spelen fan 2024 op it offisjele programma stiet.


title: Alde rêdingboaten kinne iis op see wol oan

maintext: Troch it winterwaar en it iis kinne guon rêdingboaten net útfarre. De KNRM set no âlde rêdingboaten yn, want dy kinne de iisgong wol oan. Yn Lauwerseach leit 'de âlde' Suzanna klear om út te farren. De âlde rêdingboaten binne fan de Nautische Verenging Oude Redding Glorie. As it wer teitwaar is, is it wachtsjen oant it iis fuort is. Pas dan kinne de reguliere rêdingsboaten ynset wurde.


title: It Fryske Gea sjocht noch gjin oanlieding om by te fuorjen

maintext:
In winter fan noch mar in pear dagen âld is foar It Fryske Gea gjin reden om de bisten yn de natuer by te fuorjen. Omdat der noch in soad iepen wetter is, kinne de measte bisten har ek yn dit kâlde waar goed rêde, seit Tjerk Kunst fan It Fryske Gea. Allinnich by hiele strange winters, as ek de lêste wekken tichtfrieze, kin it nedich wêze om by te fuorjen, seit Kunst.
Dit winterke, dy't mooglik mar in wike duorret, stelt eins net folle foar, fynt Kunst. Allinnich fûgels dy't wjirms sykje kinne it dreech krije by lege temperatueren. Dy sille, as it langer kâld bliuwt, útwike moatte nei it suden om fretten te finen. It Fryske Gea is fierder ek wol foar it prinsipe fan natuerlike seleksje; it heart by de natuer dat yn de winter de swakste eksimplaren it net oprêde.


title: Thúsnederlaach SC Cambuur tsjin MVV

maintext:
Sportklup Cambuur hat freedtejûn yn it eigen Cambuurstadion ferlern fan MVV Maastricht. It waard 2-0 foar de gasten út Maastricht.
Cambuur starte driigjend en de earste kâns fan de wedstriid wie dan ek foar de thúsploech. Martijn Barto skeat de bal mar krekt oer it MVV-doel nei in foarset fan Issa Kallon. De Ljouwerters hiene it dêrnei dreech mei de kompakte ferdigening fan MVV en de útploech naam it inisjatyf oer. Cambuur ûntsnapte oan in efterstân, doe't Sai van Wermeskerken de bal fan de doelline helle. Ek Cambuur krige noch inkelde kânsen yn de earste helte, mar de bal gie der net yn: Barto skeat op de peal en Mathias Schils miste ien op ien mei keeper Michael Verrips fan MVV.
Yn de twadde helte foel dan dochs de goal. MVV-ynfaller Tuur Houben passearre Xander Houtkoop en skode de bal efter keeper Erik Cummins. Krekt foar tiid makke MVV ek de 2-0 troch in goal fan opnij in ynfaller, Samy Mmaee.


title: Warskôging foar glêde diken

maintext: Ferkear wurdt warskôge foar glêdens op de diken. Neffens it KNMI kin it rûnom yn de provinsje glêd wurde troch winterske delslach. Der is dêrom koade giel ôfjûn. De warskôging jildt foar sneintejûn en ek foar moandei.


title: LDODK wint sûnder problemen fan hikkesluter Avanti

maintext:
De kuorballers fan LDODK hawwe sneontejûn probleemleas fan Avanti wûn. Op besite yn Pijnacker wie de ploech fan trainer Erik Wolsink mei 25-19 te sterk foar de nûmer lêst fan de kompetysje.
LDODK sette goed útein en pakte fuortendaliks it inisjatyf. Dat resultearre yn in 12-6 foarsprong by it skoft. Nei de tee bleau LDODK de bettere en wûn it úteinlik mei seis doelpunten ferskil.
Der wie noch mear goed nijs foar LDODK sneon, want konkurrint Blau Wyt gie yn Bennekom ferrassend ûnderút tsjin DVO (25-23). It ferskil tusken Blau Wyt en nûmer fjouwer LDODK is dêrtroch weromrûn nei in punt.
Folgjende wike sneon spilet LDODK thús tsjin TOP.


title: FIDEO: It Frysk Folksliet troch fioeliste Simone Lamsma

maintext:
Hjoed-de-dei fleant fioeliste Simone Lamsma de hiele wrâld oer. Sa stie se ferline wike noch trije kear foar 5.000 minsken yn Amearika, mar freed spilet se 'gewoan' yn de Ljouwerter Bonifatiustsjerke. By Fryslân Hjoed fertelde de fioeliste, dy't opgroeide yn Burgum, oer har bân mei Fryslân: "Ik kom niet zo vaak in Fryslân om concerten te geven, dus dit is voor mij heel speciaal." En se hâldt fan Ljouwert: "Ik ben hier geboren, dus ik voel me ook erg verbonden met de stad."
De fioel hat it libben fan Lamsma ferrikke. "Ik twijfelde er niet aan dat ik musicus wilde worden. Dat wist ik al vanaf mijn tweede", seit se. Yn de studio fan Fryslân Hjoed liet se ek noch hearre hoe't it Frysk Folksliet klinkt op in 300 jier âlde Stradivarius.
Freedtejûn fan 20.00 oere ôf spilet Simone Lamsma yn de Bonifatiustsjerke yn Ljouwert. Der binne noch kaartsjes.


title: Personiel basisûnderwiis Noarden fiert aksje

maintext:
Juffen en masters yn it basisûnderwiis yn Noard-Nederlân lizze woansdei it wurk del. Se stake foar ferlichting fan de wurkdruk en in better salaris. Der fynt straks in grutte manifestaasje plak yn Grins. En ek yn Fryslân wurdt op ferskate plakken aksje fierd. Yn Grou is by OBS De Twa Fisken in manifestaasje, dêr't leararen harren stakingsformulier ynleverje kinne.
Ek wurdt dêr de aksje 'hartenkreten' hâlden: hjirby wurde brieven fan dosinten oan Twadde Keamerleden ynlevere, wêryn't se útlizze hoe wichtich feroaringen yn it ûnderwiis foar harren binne. Dy brieven wurde nije wike tiisdei oanbean oan de Twadde Keamer troch de foarsitter fan CNV Onderwijs.


title: FIDEO: Heit en sus fan Sjinkie folgje him yn Ossenzijl

maintext: Sjinkie Knegt helle sneontemiddei in sulveren medalje op de Olympyske Spelen. Syn frou Fenna, syn bern Melle en Myrthe en syn mem Liesje binne allegear yn Súd-Koreä, mar syn heit Joost en syn sus Kim bliuwe thús. Se sjogge de 1500 meter net thús yn Bantegea, mar yn Ossenzijl yn Oerisel. Dêr is Bertus Bar. In sels boude kroech fan Sjinkie syn autocrossmaten.


title: Frysk projekt foar lêzen en skriuwen yn lanlike wedstriid

maintext:
In Frysk projekt is selektearre foar in lanlike wedstriid yn de striid tsjin it min lêzen en skriuwen. It projekt is betocht troch Partoer, it Fryske buro foar sosjaal-ekonomyske fraachstikken, yn gearwurking mei it Friesland College en in groep minsken dy't sels net goed lêze en skriuwe kin. By it projekt meie de 'laaggeletterden' brieven fan oerheidsynstânsjes kontrolearje op de begryplikheid. De brieven wurde foarsjoen fan suggestjes om se ienfâldiger te meitsjen en dan weromstjoerd.
De lanlike wedstriid is in inisjatyf fan Tel mee met taal. Der kin oant 11 maart stimd wurde. De winner krijt in jildbedrach om it projekt út te fieren.


title: LF2018-haakte tekkens te sjen yn gemeentehûs Kollum

maintext:
Rûnom yn Fryslân wurdt omraak haakt om dizze simmer it wrâldrekôr 10.000 haakte tekkens te ferbrekken. Op dit stuit is Finlân rekôrhâlder mei 7000 tekkens. It Kulturele Haadstêdprojekt 'Grutste haakte tekken fan de wrâld' wol dat rekôr dit jier ferbrekke.
Entûsjaste hakers yn Kollumerlân hawwe mei-inoar al sechstich tekkens haakt. Lytse stikjes fan tsien by tsien of tweintich by tweintich sintimeter, dy't letter oan-inoar set binne. In part fan de tekkens binne oant en mei 30 maart te besjen yn it gemeentehûs fan Kollumerlân. De eksposysje waard tiisdeitemiddei iepene.
Haakfreondinnen
Wiepkje Dijkstra út Kollum en Aukje Jensma út Stiens binne grutte freondinnen wurden troch dit projekt. "Wy kamen inoar tsjin yn in fersoargingstehûs yn Stiens. Wiepkje wie dêr oan it haken foar dit LF2018-projekt en doe waard ik ek entûsjast. Sa hawwe wy kontakt hâlden. Earst seinen we 'jo' en 'frou Dijkstra', no neame we inoar by de foarnamme", laket Aukje.
En dat is krekt de bedoeling fan dit projekt. Dat minsken inoar kennen leare en inoar opsykje om mei-inoar te nifeljen, fertelt inisjatyfnimmer Monique van der Hoek fan de 'Grootste gehaakte deken van de wereld. "Door te werken aan iets kleins, kun je samen iets heel groots maken."
Minsken kinne noch altyd meihake. Op de Facebookpagina 'Haak je aan. Haken is verbinden' kinne minsken mear ynformaasje fine. De tekkens wurde nei it projekt oan goede doelen jûn.


title: Man krijt wurkstraf foar bedriging mei gaspistoal

maintext:
In man út Bûtenpost is woansdei troch de plysjerjochter yn Ljouwert ta in wurkstraf fan 40 oeren ûnder betingst feroardiele, foar it bedriigjen fan syn styfdochter mei in gaspistoal. De rjochter hâlde by it bepalen fan de hichte fan de straf rekken mei de omstannichheden fan de saak. Syn styfdochter wie drugsferslave, se wie krekt troch in klinyk op strjitte set. Doe't de man seach dat de styfdochter by har mem dochs wer drugs brûkte, gong er troch it lint en letter folge de bedriging.
De man toande by de rjochter spyt oer wat der bard wie. Normaal is hy ien dy't de diskusje oangiet, mar no wie dat neffens him net mooglik, sa ferklearre hy. De man hat sels ferslave west oan drugs, mar is dêr fanôf kommen.


title: Keunstwurken ûnder tachtich Fryske brêgen

maintext:
Under tachtich brêgen yn de provinsje hinget dizze simmer keunst. Tweintich fan dy keunstwurken binne makke troch 'gewoane' Friezen. Se hawwe meidien oan de wedstriid 'Brug, Brêge, Bridge' fan de Fryske Miljeu Federaasje. It is de bedoeling dat wachtsjen foar iepensteande brêgen sa wer leuk wurdt.
De winnende foto's binne keazen út in lytse 250 ynstjoeringen. Se hingje it folsleine farseizoen ûnder de brêgen. It projekt is ûnderdiel fan LF2018, Kulturele Haadstêd.


title: René Hake debutearret mei benaude oerwinning op Go Ahead

maintext:
René Hake hat syn earste wedstriid as haadtrainer fan Cambuur ôfsletten mei in krappe oerwinning. De Ljouwerters wûnen yn it eigen stadion mei 2-1 fan Go Ahead Eagles.
Cambuur wie yn de earste helte klassen better as de ploech út Deventer, al wie de earste grutte kâns noch wol foar Sam Hendriks. De spits fan Go Ahead skeat oer. Dêrnei krige Cambuur kâns op kâns. Martijn Barto skeat syn ploech op 1-0 mei in skot yn de fiere hoeke. Nei't Kallon in pear kânsen mist hie, soarge Barto ek foar de 2-0. Op oanjaan fan Kip krige Justin Mathieu de earste kâns. Dêr siet Go Ahead-keeper Sonny Stevens noch goed by, mar de rebound wie foar Barto. Dêrnei miste Cambuur in soad kânsen om fierder út te rinnen en dus wie de rêststân 2-0.
Dêrtroch bleau it spannend, hielendal om't Go Ahead betiid yn de twadde helte de oanslutingstreffer makke. Ynfaller Bruno Andrade krolle de bal yn de lange hoeke. De lêste fjirtich minuten wienen benaud. Sa wie Barto belangryk as ferdigener, troch de bal fan de line te heljen. Ek Cambuur krige noch wol kânsen. De thúsploech hope twa kear op in strafskop: earst om't Mathieu fêstholden waard, letter fanwegen in tackle op Alvin Daniels. Beide kearen woe skiedsrjochter Martin van den Kerkhof neat fan in penalty witte. Sa mocht Go Ahead hoopjen bliuwe op in lette lykmakker, mar Cambuur oerlibbe de spannende lêste minuten.
Sportklup Cambuur - Go Ahead Eagles 2-1 (2-0) 9. Martijn Barto 1-0, 18. Martijn Barto 2-0, 49. Bruno Andrade 2-1
Opstelling Cambuur: Erik Cummins; Sai van Wermeskerken, Matthew Steenvoorden, Robbert Schilder, Xander Houtkoop (68/Omar El Baad); Mathias Schils, Ricardo Kip, Darren Rosheuvel; Issa Kallon (59/Kevin van Kippersluis), Martijn Barto, Justin Mathieu (81/Alvin Daniels)


title: Fryske maratonriders pakke de winst net yn Enschede

maintext:
Sjoerd den Hertog hat freedtejûn de trettjinde maraton fan it reedrydseizoen wûn yn Enschede. By de earste trije sieten gjin Friezen, want as twadde kaam Simon Schouten oer de streek en Evert Hoolwerf waard tredde.
By de froulju wûn Iris van der Stelt. Ineke Dedden fan It Hearrenfean waard twadde en Margo van de Merwe út Wolvegea einige op it tredde plak.


title: Autobrân Wolvegea soarget foar meters lang brânspoar

maintext: In auto is sneintejûn útbaarnd op in parkearplak oan de Nachtegaalstrjitte yn Wolvegea. De brân ûntstie troch noch ûnbekende oarsaak yn de auto. Troch it fjoer lekte de wein brânbere floeistoffen, en dêrtroch ûntstie der op it parkearplak in meters lang brânspoar op de grûn. De brânwacht waard oproppen om de brân te bestriden.


title: UPDATE: Fermiste man is teplak

maintext:
De plysje yn Fryslân freget Friezen út te sjen nei in fermiste man út Utrecht. Dy soe mei syn auto mooglik ûnderweis wêze nei it Noarden ta. Ek de plysje yn Grinslân hat in oprop pleatst. De 40-jierrige man is sûnt freed fermist en rydt yn in wite Opel Vivaro mei kenteken VV-533-F mei in rôze opdruk. De famylje makket him soargen oer de sûnens fan de man. As minsken de man of de auto sjogge, kinne se 112 belje.
De 40-jarige man is mogelijk richting Noord-Nederland vertrokken. Zie u de man en/of de auto, bel 112! https://t.co/jnC5DXK4qm — Politie Groningen (@polgroningen) February 3, 2018
UPDATE: De plysje fan Utrecht liet om twa oere hinne witte dat de fermiste man oantroffen is.


title: UPDATE: Bestjoerder oanriding Ousterhaule hat him meld

maintext:
De bestjoerder dy't sneintejûn trochriden wie nei in oanriding op de Hearewei by Ousterhaule, hat him yntusken meld. By de oanriding rekken twa kuierders ferwûne. In traumahelikopter en in ambulânse wienen teplak. Hoe't de twa slachtoffers deroan ta binne, is net dúdlik.
De plysje hie nei de oanriding in melding fia Burgernet útjûn om de bestjoerder te finen. Op it plak fan it ûngelok binne troch de oanriding auto-ûnderdielen lizzen bleaun, wêrûnder in spegel.


title: Biologysk boer Engwerda wol Nederlânske steat oankleie

maintext:
Biologysk melkfeehâlder Gerben Engwerda fan Tytsjerk wol de Nederlânske steat oankleie, om foar te kommen dat hy kij nei de slacht bringe moat. Hy hie noch de hoop dat de Twadde Keamer dat foarkomme soe. In moasje fan SP-Keamerlid Frank Futselaar, om biologyske melkfeehâlders mear romte te jaan, helle it net.
'Ferrotte'
Engwerda fynt it 'typysk' foar it Nederlânske lânboubelied. Dat is neffens him 'ferrotte' en benammen rjochte op de yntinsive feehâlderij. As der neat feroaret, moat hy sa'n tweintich stiks fan syn Frysk readbûnte en swart Frysk-Hollânske kij nei de slacht bringe.
Engwerda is yn 2015 begûn mei ynvestearjen. Hy hat syn stâl útwreide en ekstra kij kocht. Om't Nederlânske boeren te folle dong produsearje, moat de feesteapel werombrocht wurde oant it nivo fan begjin 2015. Om't hy op papier te folle kij hat, wurdt hy no al koarte op syn molkjild.
Gjin each
It stekt Engwerda dat de polityk gjin each hat foar lytse biologyske boeren. "Wy buorkje folslein duorsum, jouwe kij de romte en leverje goede molke. In dongprobleem ha wy ek net. En krekt dizze groep wurdt straft." De melkfeehâlder hat syn hoop no earst fêstige op it Europeesk Parlemint. Dat soe opkomme moatte foar de lytsere biologyske boeren, dy't ek noch wurkje mei seldsume kowerassen. As der neat feroaret, is it foar Engwerda 'ein oefening'. "It wurdt dreech de saak sa rendearjend te hâlden. Dan moatte de kij nei de slachter", sa seit er.


title: Feanster stalker krijt ien moanne ûnder betingst

maintext:
In 26-jierrige stalker út It Hearrenfean hat fan de rjochter ien moanne selstraf ûnder betingst oplein krigen mei een proeftiid fan trije jier. De man mei dêrneist gjin kontakt sykje mei syn slachtoffer en hat in ferbod krigen om him yn it wenplak fan de frou sjen te litten. Hy stalkte hast in jier lang in freondinne fan syn sus. It begûn doe't de frou frege hoe't it mei de man gie. Se krige dêrnei fia sosjale media alderhande berjochten fan him en hy liet sels in tas mei boadskippen by har thús besoargje.
Doe't de man in foto fan it bern fan de frou op Facebook pleatste, die se oanjefte. De rjochter hâldt by de útspraak rekken mei de ferstanlike beheining fan de man en it feit dat hy yn de tiid fan it stalken drugs brûkte. Hy sit no mei in rjochterlike machtiging yn de Forensisch Psychiatrische Kliniek yn Assen om behannele te wurden.


title: Gjin poadiumplak foar Anice Das en Jorien ter Mors op 500 m

maintext:
De Nederlânske froulju hawwe snein gjin poadiumplak ferovere op de 500 meter reedriden op de Olympyske Spelen yn Súd-Koreä. Nederlânsk kampioen Jorien ter Mors waard sechsde, Anice Das njoggentjinde en Lotte van Beek 23e. De Amerikaanse Heather Bergsma, dy't yn Aldeboarn wennet, waard alfde.
It goud waard wûn troch de Japanse Nao Kodaira. Sy ried de 500 meter yn in tiid fan 36.94 sekonden. Dat is in Oympysk rekôr en in wrâldrekôr foar in baan op seenivo. It sulver wie foar de Súd-Koreaanse Lee Sang-hwa en de Tsjechise Karolina Erbanová giet mei brûns nei hûs.


title: Mooglik noch jierrenlang út it rút hingje foar mobyl berik

maintext:
It kin noch wolris jierren duorje foar't ynwenners fan Weststellingwerf op in fatsoenlike wize belje kinne mei harren mobile tillefoan. Om't providers de stjoermêsten, dêr't dat tillefoanferkear del rint net diele wolle, moat der somtiden út dakruten hongen wurde om dochs mar ferbining te krijen. Mar somtiden slagget it ek hielendal net. Woansdeitejûn wie der in gearkomste fan it Agentschap Telecom dêr't oer it probleem praten waard.
Sa'n 50 minsken kamen op de gearkomste ôf. Dy krigen dêr de útkomsten fan in ûndersyk nei it beljen fan 112 presintearre. Ut it ûndersyk docht bliken dat dit mei de mobile tillefoan yn Weststellingwerf wol kin. Dat komt om't by dizze petearen providers harren stjoermêsten wol diele. By gewoane petearen bart dat net.
In oplossing foar dit probleem is der noch net. Pleatslike Belangen besykje mei de gemeente de sitewaasje te ferbetterjen, mar de ferwachting is dat dit noch seker in pear jier duorje sil.


title: "Fryslân hiel geskikt foar organisaasje BinckBank Tour"

maintext:
Fryslân is hiel geskikt foar it organisearjen fan in etappe yn de BinckBank Tour. Dat seit direkteur Rob Discart fan de belangrykste etappewedstriid foar profhurdfytsers yn Nederlân en België.
In rit troch Fryslân smyt altyd moaie bylden op en in spektakulêre sprint oan 'e ein. Ek is der kâns op waaiers troch de wyn en is de organisaasje goed.
De BinckBank Tour, de eardere Eneco Tour, hâldt op 12 augustus in ploegepresintaasje yn Boalsert, wêrnei't op 13 augustus de earste etappe tusken It Hearrenfean en Boalsert op it programma stiet. De rûte sil gean troch de gemeenten It Hearrenfean, De Fryske Marren en Súdwest-Fryslân.
Ek yn 2015 en 2016 begûn de earste etappe yn Boalsert. De BinckBank Tour is de iennichste wedstriid fan mear as ien dei yn de UCI World Tour troch Nederlân en België. Ferline jier wûn Tom Dumoulin de etappekoers.


title: Presintator Gurbe Douwstra ferlit Omrop Fryslân

maintext:
Radiopresintator Gurbe Douwstra giet fuort by Omrop Fryslân. Douwstra hat besletten om earder mei pensjoen te gean. Hy ferlit de omrop per 1 juny, Douwstra is dan 64 jier. "Ik kin my net mear fine yn de koers fan Omrop Fryslân, sawol as it giet om de programma's op radio en telefyzje, as ek om de wize fan lieding jaan. Dit fielt net mear as 'myn' omrop", ljochtet er syn beslút ta.
Douwstra wurket mear as 36 jier foar de Omrop as radiopresintator. Sûnt 1999 presintearret er Radio Froskepôle, in programma mei streektaalmuzyk. Dêr hat er hast 2500 ôfleveringen fan makke. Neist syn wurk foar Omrop Fryslân is Douwstra bekend as sjonger en trûbadoer. Sa stiet er al jierren op nûmer ien yn de Fryske top 100 mei it nûmer 'Cliffs of Moher'. Oare bekende nûmers fan de sjonger binne 'Lit jim gean, Friezen' en '35+'. Koartlyn wie Douwstra ek noch ien fan de artysten dy't mei die oan de Fryske Jûn yn it Ziggo Dome yn Amsterdam.
Haadredakteur Klaas Geert Bakker fan Omrop Fryslân hat respekt foar it beslút fan Douwstra, mar fynt it wol spitich. "Gurbe is in betûft presintator en syn fertsjinste foar de omrop, mar ek foar de streektaalmuzyk is grut."


description: De follybalsters fan VC Snits hawwe sneontejûn yn eigen hûs mei grut gemak de kompetysjewedstriid fan Flynth FAST wûn. De ploech fan trainster Petra Groenl

title: Follybalsters VC Snits boartsje thús mei Flynth FAST


title: Fryske dielnimmers oan de Spelen: Anice Das

maintext:
Oer in wike is it safier, de Olympyske Spelen yn Pyeongchang (Súd-Koreä). Fansels komme der ek in flink tal Friezen yn aksje by it reedriden en de shorttrack yn Gangneung. Mar wa binne dat, wat binne harren bêste prestaasjes by de Olympyske Spelen en wat binne de kânsen op in medalje?
Sportredakteuren Koos Wieling en Roelof de Vries dogge de kommende wike alle dagen in foarsizzing oer in Fryske Olympyske sporter. No it oardiel oer Anice Das.
Namme: Anice Das
Wenplak: It Hearrenfean
Bertedei: 31-12-1985
Sport: reedriden
Ofstannen: 500 meter
Olympyske resultaten: gjin
De kânsen fan Anice Das neffens sportredakteur Koos Wieling:
Kânsen: It is spitich foar de sympatike reedrydster, dy't yn miljoenestêd Bombay (Yndia) berne waard. Kâns op in Olympyske medalje is der lykwols net. Das rydt in goede 500 meter en troch de winst op it OKT op dy ôfstân, hat se har startplak fertsjinne. Omdat de konkurrinsje sa sterk is, sil Das tinke moatte oan de 'âlde' Olympyske gedachte: meidwaan is belangriker as winne.
De Olympyske Spelen yn Pyeongchang begjinne op freed 9 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Wüst oer har sulveren medalje: "Ik ben op waarde geklopt"

maintext:
Ireen Wüst pakte sneon by de Olympyske Spelen yn Súd-Koreä de sulveren medalje op de 3.000 meter. Carlijn Achtereekte wie har yn Gangneung krekt te fluch ôf, mei acht hûndertste fan in sekonde. "Ik ben op waarde geklopt", seit Wüst. "Ik moet tevreden zijn en dat ben ik uiteindelijk ook. Natuurlijk wilde ik graag goud winnen, maar dit is topsport. Dit hoort erbij."
Wüst siet de hiele race ûnder it skema fan Achtereekte, mar joech dy foarsprong yn de lêste ronde út hannen. "Ik heb een goede race gereden, maar het was één rondje te ver."
Antoinette de Jong waard efter Achtereekte en Wüst tredde. Har heit Dirk wie ien fan de tsjûgen: "Wy binne der hiel tefreden mei", seit er. "Sy hat in hiel goede race riden."


title: Stimwizer De Fryske Marren online

maintext:
Op woansdei 21 maart binne der gemeenteriedsferkiezingen. Mar net elkenien wit eksakt wat der spilet yn de gemeente en wat de stânpunten binne fan de politike partijen. Dêrom hat gemeente De Fryske Marren in StimWizer meitsje litten. De StimWizer is in stimhelp en berekkenet mei hokker partijen jo de measte oerienkomsten hawwe. De StimWizer is woansdei 14 febrewaris online kaam.
De ûnderwerpen dy't yn de gemeente fan belang binne, komme ek werom yn de StimWizer. It giet benammen om duorsumens, grienfoarsjenning, wenje, wurkje, subsydzje en belestingen. De politike partijen yn De Fryske Marren hawwe sels taljochting jûn by harren stânpunten yn de StimWizer. Dêrtroch is yn de StimWizer maklik te besjen wat partijen fine fan in bepaald ûnderwerp. Ek kinne jo de partijen ienfâldich mei-inoar ferlykje.
StimWizer as stimhelp
De StimWizer dy't makke is troch ProDemos, it 'Huis voor democratie en rechtsstaat', hat maksimaal 30 stellingen en is op maat makke foar de gemeente. Jo kinne de stellingen beäntwurdzje mei 'eens', 'oneens' of 'geen van beide'. De StimWizer berekkenet dêrnei mei hokker partij jo de measte oerienkomsten hawwe. Dit kin bygelyks handich wêze wannear't jo it lêstich fine om te kiezen.


title: Kuorballers SCO winne nei sterke twadde helte fan Unitas

maintext:
De kuorballers fan SCO hawwe sneontejûn yn de kompetysje in oerwinning behelle op Unitas. Yn Harderwijk wie de ploech fan trainer Aegle Frieswijk mei 27-20 te sterk foar Unitas.
SCO makke it ferskil yn de twadde helte. Yn it skoft stie it noch mar 12-11 yn it foardiel fan de ploech út Aldeholtpea. Dêrnei rûn SCO út en wûn it úteinlik mei in ferskil fan sân doelpunten.


title: De dei fan de memmetaal: tal fan talen sammele

maintext:
Op de ynternasjonale dei fan de memmetaal hat Miranda Werkman de hiele dei op 'en paad west troch de provinsje om allegear ferskillende talen 'op te heljen'. Se wie by in trijtalige skoalle yn Easterbierrum, prate mei tolken fan Vluchtelingenwerk en mei Roemeenske studinten oan de Hotelskoalle fan Stenden yn Ljouwert. In Frysk jonkje hat yn it Arabysk tellen leard. Troch dizze dei krijst respekt en begryp foar elkoars taal. Undersiker Lysbeth Jongbloed ûntduts dat Friezen om utens mear it Frysk brûke as earder en dat komt benammen troch ynternet en sosjale media.
20 talen
Op it antwurdapparaat koenen minsken de sin "Rinne, sykje wêr't ik hinne sil. Fiele dat ik oeral wol wêze wol. Mar altyd wer thús komme sil" ynsprekke. Dat is yn in grut ferskaat oan talen dien, mei elkoar tweintich: Frysk, Liwwadders, Spaansk, Grinslannersk, Papiamintsk, Yndonezysk, Biltsk, Sweedsk, Poalsk, Mahabar, Tygrinja, Arabysk, Frânsk, Stellingwerfsk, Roemeensk, Sineesk, Amelanners, Snekers, Harnzers en Dútsk.
Favorite wurd
Ek dienen we in oprop op Facebook foar it favorite wurd yn jo memmetaal. Dêr kamen tal fan reaksjes op, de measte yn it Frysk. In pear foarbylden: sykhelje, knoffelich, krebintich, opsokkebalje, potferjanhinnekont, skytskoarje, bargebiten, sabeare, bjusterbaarlik, earrebarre, omkoal, amerijke, bolbjirken en poppeslok. Der kaam ien Biltsk wurd binnen: maisy (famke dus).


title: FIDEO: It DNA fan Ljouwert

maintext: Je kinne je dit jier yn Ljouwert hielendal ûnderdompelje litte yn allegearre talen. Startpunt fan dit alles is Obe, thúsbasis fan it Kulturele Haadstêdprojekt Lân fan taal. It gebou tsjinoer de Aldehou wurdt freed offisjeel iepene. Lân fan taal bestiet út in tal projekten en eveneminten oer taal. Ien dêrfan is it DNA-projekt. Siart Smit, direkteur fan Lân fan taal, fertelde tongersdei by Fryslân Hjoed oan de hân fan syn eigen DNA oer it projekt en it ferhaal dat him mei Ljouwert ferbynt.


title: Ekstra kaarten Marijke Muoi binnen fiif minuten útferkocht

maintext:
De fiif ekstra foarstellingen fan Marijke Muoi yn de Grutte Tsjerke fan Ljouwert binne útferkocht. Moandeitemiddei om 14.00 oere sette de ferkeap útein foar de Under de Toer-foarstelling, fiif minuten letter wiene alle kaartsjes fuort. De webside fan De Harmonie, dêr't de kaarten besteld wurde koene, wie by de start fan de ekstra ferkeap fuortendaliks oerbelêste.
De foarstelling giet oer Maria Louise van Hessen-Kassel, better bekend as Marijke Muoi en de oermem fan de Oranje Nassaus. It stik krijt yn de media geweldige resinsjes.


title: Oprop foar fûns om mienskipsprojekten De Friesland te hâlden

maintext:
Der moat in fûns komme foar de mienskipsprojekten fan De Friesland, no't de soarchfersekerder op driget te gean yn Achmea-dochter Zilveren Kruis. Dat fine de steatefraksje fan de PvdA en de PvdA-fraksje yn Ljouwert. Memmebedriuw Achmea soe by de gearfoeging jild beskikber stelle moatte yn in fûns, sadat de projekten foar de Fryske mienskip trochgean kinne. It giet dat bygelyks om ynnovaasje, mar ek om kuiertochten en kampanjes om minsken ophâlde te litten mei smoken.
Hoefolle jild oft der krekt yn it fûns komme moatte soe, is noch net bekend. Nei alle gedachten giet it om miljoenen euro's. Der wurde al wol kontakten ûnderhâlden mei fersekerder Achmea, mar konkrete petearen oer it fûns binne noch net fierd mei de fersekerder. Oare partijen hawwe yntusken al oanjûn posityf te wêzen oer it plan.


title: Man smyt beton fan fiadukt út lilkens om traach ynternet

maintext:
In ferstanlik beheinde man smiet op 31 augustus in stik beton fan hast 2 kilo fan it fiadukt oer de N381 by Appelskea, omdat er net tefreden wie oer de ynternetferbining yn syn ynstelling. Ien auto klapte boppe op it stik beton. De auto rekke slim skansearre, de bestjoerder kaam mei de skrik frij.
De offisier fan justysje easke tiisdeitemoarn oardel jier sel, wêrfan in jier ûnder betingst, tsjin de 35-jierrige man. Neffens de offisier is sprake fan besykjen ta deaslach. Nei it betonsmiten naaide de fertochte út op de fyts, mar fia in oprop op Facebook kaam de plysje him op it spoar. De rjochter docht op 6 maart útspraak.


title: Wagenborg hâldt fearboaten oan de wâl fanwege leech wetter

maintext:
Fanwege de lege wetterstân op de Waadsee komme snein en moandei meardere ôffearten fan en nei It Amelân te ferfallen. It is foar de fearboat dreech om de havens fan Nes en Holwert te berikken, meldt rederij Wagenborg. Sneintejûn giet de boat fan 19:00 oere net nei Holwert, en de boat fan 20:00 oere net nei it Amelân.
Moandeitemoarn ferfalle de ôffearten fan 06:30 fanôf It Amelân, en fan 07:30 fanôf Holwert, en de ôffearten fan 19:00 oere fanôf It Amelân en fan 20:00 oere fanôf Holwert geane moandeitejûn net troch.
Al jierren in probleem
De djipte - of it gemis dêroan - fan de fargeul tusken Holwert en It Amelân soarget al jierren foar problemen. De geul is in lytse 12 kilometer lang, mei bochten, en rint stadichoan fol mei sân en grint. De geul leit op in wantij. Dat is in gebiet ûnder in waadeilân dêr't it op- en delgeande wetter it lêste komt, en it earste wer fuortgiet.
Grutte gefolgen
Boargemaster De Hoop fan it Amelân makket him soargen oer de fertraging. "Zolang er niets gebeurt, zijn er grote gevolgen voor de mensen die op het eiland wonen", sei er foarich jier tsjin de NOS.
"Zo zijn er mensen die na hun werk op het 'vaste land' niet meer thuis kunnen komen of moeten dat doen met flinke vertraging. Of als iemand voor een chemokuur naar de overkant moet, dan is het heel erg als de veerdienst vertraging heeft."
Alle jierren komme der mear as in miljoen passazjiers mei de fearboat nei It Amelân. Om de geul befarber te hâlden, is Rykswettersteat seis dagen yn de wike oan it baggerjen, 10 oeren deis.
Skylge
De lege wetterstân hat ek gefolgen foar de feartsjinst nei Skylge. Dat meldt rederij Doeksen. De boat dy't moandeitemoarn om 07:00 oere fanút Harns fuortfarre soe, set fanwege de eastewyn en it lege wetter in oere earder ôf. Om 06:00 oere dus.


description: Op de 1500 meter slagge Suzanne Schulting der sneon net yn mei te dwaan yn de striid om de medaljes. De shorttrackster waard yn de heale finale útskeakele.

title: Schulting nei 1500 meter: "Ik was gewoon niet goed genoeg"


title: Run op ekstra kaarten foar De Stormruiter

maintext:
Der is in run op de ekstra kaarten foar it muzykteäterspektakel De Stormruiter yn it WTC Expo yn Ljouwert, dizze hjerst. De oarspronklike 65.000 kaarten wiene sa gau útferkocht dat der sân ekstra foarstellingen komme. De kaartferkeap dêrfan is moandeitemoarn om alve oere úteinset. Fuort dêrnei wie it smoardrok op de site dêr't minsken kaarten bestelle kinne. Leafhawwers moatte lang wachtsje. Se hawwe somtiden mear as 3.000 minsken yn de wachtrige foar har.
Met nog 5013 wachtenden voor mij zijn de extra voorstellingen van de Stormruiter nog niet binnen handbereik. pic.twitter.com/7TAekKqj2K — Wim Eilering (@WimEilering) February 5, 2018


title: Fernuvering oer kommunikaasje sloop wenten Easterwâlde

maintext:
Riedsleden fan de gemeente Eaststellingwerf hawwe tiisdeitejûn by de kommisjefergadering mei fernuvering reagearre op de kommunikaasje oer de sloop fan 44 hûzen yn de wyk Haerenkwartier yn Easterwâlde. Wenningboukorporaasje Actium ferstjoerde moandei in brief mei dit nijs oan de bewenners. Neffens de ChristenUnie die doe pas bliken foar de bewenners dat harren hûs sloopt wurdt. Neffens GrienLinks like dat nearne op.
Problemen
It Haerenkwartier is sûnt 2010 in oandachtsgebiet yn it projekt Oandachtsgebieten Stellingwerven. Yn de wyk steane allinne sosjale hierwenningen. Dizze 171 wenningen binne boud yn de jierren '60. Se binne net goed isolearre en dat soarget foar siich-, focht- en skimmelproblemen. De 127 wenningen dy't net sloopt wurde, wurde renovearre. Foar de 44 wenningen dy't sloopt wurde, komt nijbou werom. Actium ynvestearret 14 miljoen euro en dêrmei moat de wyk der aanst wer 25 jier tsjinoan kinne.
Drege petearen
Yn de kommisjefergadering sei manager Marcel van Halteren fan Actium dat it in swiere boadskip wie. "Je zult maar horen dat je huis gesloopt wordt." De wenningboukorporaasje praat nije wike yn twa sesjes mei de bewenners oer de fierdere gefolgen fan dit beslút. Dat wurde drege petearen, seit Van Halteren: "Het lukt nooit om het iedere inwoner tot overeenstemming te komen over sloop, renovatie of niets doen. Met een blokje van acht woningen krijg je nooit iedereen mee."
Klankboerdgroep
Wethâlder Engbert van Esch seit dat der fan begjin ôf oan mei in protte minsken út de wyk praat is, om alle winsken yn kaart te bringen. "Dan mag je dus vaststellen dat we een beeld hebben van wat er speelt. Er is een klankbordgroep van twintig mensen gevormd om met Actium te praten."
It is noch net dúdlik wannear't de sloop úteinsette sil.


title: Reedrydwinkels krije it drok

maintext:
Ride op bûtenwetter, it is noch net fertroud. Dochs binne der al wat plakken op ûnderstrûpen lân dêr't it - om de wynwekken hinne - wol krekt koe. Op in stikje fan de Jan Durkspolder by Earnewâld bygelyks en ek by it natoergebiet Easterskar fan it Fryske gea by Rotstergaast.
De riders wienen optein oer de kwaliteit fan it swarte iis, al wie it fanwege de hurde wyn wol roetkâld. En yn winkels dêr't redens ferkocht wurde wie it flink drok. By Haico Bouma yn Aldehaske wie dy drokte ferline wike al begûn, mar kinne se it wol goed oan. Neffens Bouma bin it benammen de komfortabele redens, mei in skoech dy't je sa tichtklikke, populêr.


title: Fryske golfklups moatte mei de tiid mei om te oerlibjen

maintext:
Golfklups moatte har oanpasse oan de nije tiid. Dat wie it boadskip op it nasjonale golfkongres ôfrûne wykein. It slagget de measte klups mar net om de saneamde 'spotify'-generaasje binnen te heljen. It giet dan om tritigers en fjirtigers mei bern. Dy ha in drok libben en dus kwealik tiid om op in sneontemiddei 18 holes te rinnen.
Fryske golfklups sjogge dat probleem al langer en bin der mei oan de slach gean. Bygelyks de Ljouwerter golfklup. Sûnt 2009 hie de klup te krijen mei in weromrinnend ledetal. Dit jier gie it foar it earste de goede kant wer út. Neffens foarsitter Geertsma hat dat te krijen mei feroaringen binnen de klup. Sa binne prizen omleech brocht en ha leden ek it rjocht op oare banen te spyljen.
Ek binne der tal fan arranzjeminten foar minsken dy't gjin lid wurde wolle, mar al golf spylje wolle. Dat is ek de oplossing by de golfbaan yn Gaasterlân: "Minsken komme graach as alles goed op de rit is. Dus dat je in moaie baan ha en dêrneist ek oare goede fasiliteiten. De ynkomsten kinne wy wer brûke foar it ûnderhâld fan de baan."


description: Op de redaksje komme út alle hoeken fan Fryslân foto's binnen fan minsken dy't de provinsje yn wintersfearen fêstlein hawwe. De froast soarget foar prachti

title: FOTO: Wintertafrielen yn de provinsje


title: Sportkoepel NOC*NSF bringt IOC op de hichte fan saak-Anema

maintext:
It NOC*NSF hat it Ynternasjonaal Olympysk Komitee (IOC) dochs noch op 'e hichte steld fan de saak fan reedrydcoach Anema. De sportkoepel hat dat tongersdei besletten nei oanlieding fan berjochtjouwing yn De Volkskrant oer de affêre. Dat barde fjouwer jier lyn, by de Olympyske Winterspelen yn Sotsji. Dêr soe er oan matchfixing dien hawwe.
''Nu de zaak door Anema zelf weer via De Volkskrant in de belangstelling is gebracht, hebben we het IOC alsnog geïnformeerd'', liet de sportkoepel út Súd-Koreä wei witte. Earder op de dei hie it ynternasjonale reedrydbûn al om dúdlikens frege by it NOC*NSF.


title: VV Hearrenfean ferliest fan Leonidas

maintext: VV Hearrenfean hat sneintemiddei yn de Haadklasse A ferlern by Leonidas út Rotterdam. It waard 2-0 foar de thúsploech. Nei in healoere kaam Leonidas op foarsprong troch in benutte strafskop troch Assad el Harti. Yn de twadde helte ferdûbele El Harti de Rotterdamske foarsprong en VV Hearrenfean koe de efterstân net mear goedmeitsje.


title: Waadhoeke stelt regels op foar húsfêsting arbeidsmigranten

maintext:
De gemeente Waadhoeke komt mei regels foar de húsfêsting fan arbeidsmigranten. As it oan it kolleezje fan boargemaster en wethâlders leit, meie der noch mar fjouwer migranten op ien adres ynskreaun stean. Ek mei it oantal net mear as 1 persint it doarp wêze. Dat moat soargje foar in goede sprieding fan de arbeidsmigranten oer de gemeente.
Rekreaasjeparken, campings en bêd en brochjes krije ek te meitsjen mei strangere regels. De gemeente wol húsfêsting fan arbeidsmigranten dêr ferbiede. De bal komt benammen te lizzen by de wenningboukorporaasjes. Dy moatte in grutte rol spylje by de húsfêsting fan de minsken, dy't benammen yn de kassekompleksen wurkje. De gemeente giet net aktyf op syk nei yllegale húsfêsting fan arbeidsmigranten. As der in klacht komt, sil hanthavene wurde.
Waadhoeke komt mei de maatregels nei ûnrêst, dy't ûntstean is yn ûnder oare Berltsum. Dêr binne plannen foar it húsfestjen fan hûndert arbeidsmigranten yn wenten oan de Pôlle. FNP-riedslid Sijbe Knol kaam doe mei moasjes om de saak ûnder de oandacht te bringen. Hy is bliid mei it útstel fan it kolleezje en tinkt dat it in soad ûnrêst foarkomme kin.


description: Ferkear moat sneontejûn en sneintemoarn rekken hâlde mei glêde diken. It KNMI en de VID warskôgje foar befriezing fan diken troch winterske delslach. De wa

title: Koade giel: Warskôging foar glêde diken


title: Fryske Akademy komt mei gedichtewedstriid foar LF2018

maintext:
De Fryske Akademy hat in dichtwedstriid útskreaun yn it ramt fan kulturele haadstêd Ljouwert-Fryslân 2018. In sjuery kiest de tsien moaiste gedichten út, dy't fan ein maaie ôf yn de binnentún fan de Fryske Akademy komme te hingjen. Se meitsje diel út fan in permaninte útstalling.
Dielnimmers kinne oant en mei 21 maart gedichten ynstjoere. De sjuery makket de winners yn maart bekend.


title: Plysje Noardwest-Fryslân warskôget foar 'travellers'

maintext:
Noardwest-Fryslân moat oppasse foar saneamde 'travellers'. De plysje yn dy regio warskôget foar dizze groep minsken, dy't besiket fan doar ta doar op in faak agressive manier tsjinsten oan te bieden. It giet dan om bygelyks it skjinmeitsjen fan dakgoaten of it asfaltearjen fan it hiem. Dêrnei meitsje se harren skuldich oan ûnder oare dieverij, bedriging en oplichting. Sa dogge se harren wurk net goed en moat de klant folle mear betelje as ôfsprutsen is.
Dizze minsken wurde 'travellers' neamd, om't se gjin fêst wen- of ferbliuwplak ha. Neffens de plysje rydt de groep yn buskes mei in Ingelsk kenteken en prate se foaral Ingelsk mei in Iersk aksint. De plysje advisearret net mei dizze minsken yn see te gean en gelyk kontakt op te nimmen.


description: De beloften fan SC Hearrenfean hawwe moandeitemiddei yn Rotterdam wûn fan Jong Feyenoord. Yn De Kuip waard it 1-0 foar de ploech fan trainer Chris de Wagt.

title: Beloften SC Hearrenfean winne yn De Kuip fan Jong Feyenoord


title: "Bij de Leijwei Hoarnstersweach is libbensgefaarlik"

maintext:
De auto's ride der fierstente hurd, grutte trekkers komme oer de dyk en tuskentroch moatte skoallebern somtiden de berm yn om in botsing foar te kommen. De Bij de Leijwei yn Hoarnstersweach is libbensgefaarlik. De gemeente Hearrenfean sil yn 2018 guon diken oanpakken, mar de Bij de Leijwei sit net yn dat plan en omwenners begripe der neat fan.
De Bij de Leijwei is in lange, smelle dyk, dêr't auto's nearne stimulearre wurde stadiger te riden. Dat is gefaarlik foar fytsers en kuierders. De dyk sit net yn it ûnderhâldsplan fan de gemeente. Dat soe neffens de omwenners al moatte, want op guon plakken is de dyk oan it ôfbrokkeljen.
It FNP Hearrenfean hat fragen steld oan it kolleezje fan de gemeente Hearrenfean oer de dyk, yn de hope dat de situaasje ferbettere wurdt.


title: Fryske foarronde Lagerhuisdebat yn provinsjehûs yn Ljouwert

maintext:
Yn it provinsjehûs yn Ljouwert is moandei de Fryske foarwedstriid fan de jierlikse debatwedstriid 'Op weg naar het Lagerhuis'. Goed 85 jongeren gean dêr de striid mei-inoar oan. Se debattearje oer ferskate ûnderwerpen, lykas bygelyks de lanlike proef mei it kweken fan himp. Fierders wurdt der diskusjearre oer it pleatsen fan wynmûnen yn Fryslân en oer de fraach oft Fryslân de jongerein genôch takomstkânsen jout.
Oan de kompetysje dogge seis skoallen mei.


title: Hurde wyn spulbrekker by 'swiere' Winterfyts-alvestêdetocht

maintext:
De hurde noardeastewyn wie snein de grutste spulbrekker by de Winterfytsalvestêdetocht. Neffens de measte dielnimmers wie de tocht swier mar wol goed te dwaan. De sawat 100 kilometer yn de wyn op waard sa'n 75 minsken te folle.
Goed 750 entûsjastelingen stapten sneintemoarn yn Ljouwert op de fyts foar de tocht. En dat wiene der goed trijehûndert minder as harren ynskreaun hiene. Uteinlik kamen der sa'n 675 dielnimmers oer de finish by de Elfstedenhal yn Ljouwert. Dêr wie foar de leafhawwers in gesellich feest organisearre mei muzyk en iten en drinken. De lêste dielnimmer kaam tsjin 22.30 oere oer de finish.
Twa jier lyn waard de tocht fanwegen de doe ynfallende kjeld stillein. Dat wie snein net nedich. De measte dielnimmers wiene ek goed op de kjeld klaaid.


title: Bylden frijjûn fan pinpasdief yn Ljouwert

maintext:
De plysje hat bylden frijjûn fan in man, dy't jild opnommen hat mei in stellen bankpas. De plysje hopet der sa efter te kommen wa't de dief is. De bankpas waard op 20 desimber ferline jier stellen fan in besiker fan it sikehûs MCL yn Ljouwert. Dy besiker wie in ynwenner fan 54 jier út Menaam. De stellerij wie middeis om healwei trijen. Tweintich minuten letter waarden al grutte bedraggen opnommen by jildautomaten yn Ljouwert.
Opfallend wie dat de dief ek rôlen muntjild opnommen hat by in muntrolautomaat fan in bank yn Ljouwert. Dat is fêstlein troch in bewakingskamera fan de bank. Wa't de dief werkent, kin mei de plysje belje op 0900-8844. In anonime melding kin op 0800-7000.


title: Nikki May Woudstra pakt heechspringtitel op NK indoor

maintext:
Nikki May Woudstra fan Wolvegea hat snein yn Apeldoorn de titel by it heechspringen pakt op de Nederlânske kampioenskippen indoor. Se gie as iennichste oer in hichte fan 1.79 meter. Dat slagge har yn ien kear.
By de 800 meter foar de manlju stienen twa Friezen op it poadium, mar net op de heechste trêd. Jaap Gerben Vellinga fan De Lemmer waard twadde yn in tiid fan 1.52.10, Lars van Hoeven fan Nes (Hearrenfean) tredde yn 1.52.52. Winner wie Thomas van Laar. Hy die 1.51.66 oer de 800 meter.
Sneon waard heechspringer Douwe Amels fan Drachten al foar de fiifde kear Nederlânsk kampioen.


title: Garânsjefûns hat gjin profyt fan útferkochte Stormruiter

maintext:
It garânsjefûns dat de provinsje Fryslân mei de gemeente Ljouwert en it Fûns Poadiumkeunsten opset hat, profitearret net fan it sukses fan it útferkochte muzykteäterspektakel De Stormruiter. It fûns is der, om foar te kommen dat organisatoaren fan Kulturele Haadstêdproduksjes yn de problemen komme.
Yn it fûns is in miljoen euro beskikber foar foarstellingen, dy't foar de finânsjes ôfhinklik binne fan kaartferkeap. As in foarstelling jild oerhâldt, floeit dat werom yn it garânsjefûns. De Stormruiter hie gjin oanfraach yntsjinne om oanspraak te meitsjen op de garânsjes en hoecht dus ek gjin jild yn it fûns werom te stoarten.
Kulturele Haadstêdaktiviteiten dy't wol in oanfraach yntsjinne ha, binne Finestra Aperta, Opera Spanga, Strangers on stage, Lost in the greenhouse, De bestimming, De klokken fan Berltsum, Lûd fan de Middelsee en Marijke Muoi.


title: Hoe belûk je doarpsbewenners wer by de lokale polityk?

maintext:
Hoe kinst as doarp de stim fan de ynwenners polse en goede besluten nimme dy't foar eltsenien akseptabel binne? De feriening fan doarpsbelangen fan Feanwâlden/Feanwâldsterwal hat al jierren muoite mei it finen fan nije (bestjoers)leden, dus hoe witte je dan wat der yn it doarp spilet en wêr't krekt ferlet fan is? Taken fan gemeenten floeie hieltyd faker nei de minsken sels ta. As de gemeente witte wol wat der krekt libbet, benaderje se dêrom faak it pleatslik belang. Mar fertsjintwurdiget it bestjoer fan sa'n doarpsbelang anno 2018 werklik noch de winsken fan alle ynwenners as it grutste part fan it doarp net lid is?
Ynfloed
"Minsken dogge mei oan lokale polityk as se ynfloed hawwe. Ik tink dat de ynfloed fan de boarger op saken yn de direkte omjouwing net goed regele is. Dêrom heakje minsken ôf." Dat seit Aije Klaren, ponghâlder fan doarpsbelang Feanwâlden. Tegearre mei Feanwâldsterwâl is Feanwâlden no al in skoft dwaande mei it sykjen fan nije foarmen foar lokale demokrasy. Woansdei wie der foar de twadde kear in moeting yn Feanwâlden om antwurd te krijen op dizze syktocht.
Klaren: "As je minsken ynfloed jouwe op de belangen, dan komme se wol. Wy tinke dat je boargers mear ynfloed jaan moatte. Mar as der mear minsken binne dy't wat te sizzen hawwe, moatte se der mei-elkoar wol útkomme kinne. By de moetingen dy't wy organisearje, geane wy yn op al dizze saken. It eindoel is it kreëarjen fan in nije metoade foar lokaal draachflak."
Oplossingen foar eltsenien
By it besluten oer saken, moat neffens Klaren net allinnich mar sjoen wurde nei wat it grutste part fan de minsken fynt. "As ien in ynhâldlik beswier hat tsjin in oplossing, dan is it eins gjin goede oplossing. Dêrom moast oplossingen sykje wêrby't rjocht dien wurdt oan alle belangen. Dat is moaier as wannear't it grutste part foar is en de rest pech hat."
Alle doarpen
De problematyk yn Feanwâlden is net unyk. "Eigenlijk speelt deze problematiek in alle dorpen in Fryslân", seit Jaap Koen Bijma, adviseur by Doarpswurk. Hy hat wol in idee wat de oarsaak is dat de taken fan de oerheid faker oerfloeie nei de boargers. "We komen steeds vaker zelf met eigen initiatieven. Maar dan komen we een systeem tegen dat daar niet voor is ingericht. Voor de uitvoering van die ideeën zijn namelijk vrijwilligers nodig om ze uit te voeren. Daarom moeten we dus een systeem vinden om hiermee om te gaan. Veenwouden is daar nu mee bezig. En andere dorpen ook."


title: Fûgelwachtbûn komt mei nije app om fûgelnêsten op te jaan

maintext:
Boeren en leanwurkers witte dizze maitiid folle better op hokker plakken oft nêsten binne of piken omrinne. In nije app fan it Bûn fan Fryske Fûgelwachten makket dat mooglik. Dêrmei kinne waarnimmingen twa kear sa hurd ynfierd wurde as mei de âlde app en in stik krekter. Der is ek romte foar mear ynformaasje en waarnimmingen fan predatoaren.
Fûgelwachters hoege net mear thús op de kompjûter oan 'e gong en de ynformaasje komt sa folle gauwer beskikber foar boeren en oaren dy't it lân bewurkje. Dat is foaral wichtich as der piken binne, want dy bliuwe net altiten by it nêst. In boer of leanwurker kin dêr dan better op ynspylje. De app is net allinnich foar greidefûgels. Briedfûgels kinne der ek mei meld wurde. Ein dizze wike komt de app 'Fugelwacht' beskikber foar de neisoargers.


title: Boargemaster It Amelân wol nije fargeul nei eilân ta

maintext:
Der moat in nije fargeul fan Holwert nei It Amelân ta komme. Dat sei boargemaster Albert de Hoop yn It Polytburo. It soal dat de fearboaten no brûke sliket konstant ticht, wêrtroch't in tredde fan de boaten te let ôfset.
Yn 2005 is bepaald dat it eastlik stik fan de Waadsee in legere ekonomyske prioriteit krijt. Dat hâldt yn dat de rûte nei It Amelân gjin haadfarwei is, yn tsjinstelling ta bygelyks Harns-Skylge. Dat moat oars, fynt De Hoop, en dêr moat it ryk foar soargje.


title: FIDEO: Darter Danny Noppert makket him op foar de PDC

maintext: Darter Danny Noppert fan De Jouwer makket dit wykein syn opwachting op it heechste nivo yn de dartsport: De PDC-toer. Dat is de earedifyzje fan it darten mei toppers as Raymond van Barneveld en Michael van Gerwen. Noppert is sûnt ein ferline jier fullprof, hy hat syn baan opsein, en wol him de kommende twa jier bewize yn de PDC. Hy moat in soad traine, en dat docht er yn de kroech mei reisgenoat en trainingsmaat Mats Gies.


title: Boargemaster: "Farwei It Amelân moat gjin karrespoar wurde"

maintext:
It farwetter tusken Holwert en It Amelân moat offisjeel in 'haadfarwetter' wurde. Direkteur Ger van Langen fan rederij Wagenborg ropt de ried fan It Amelân op om him dêr hurd foar te meitsjen. Van Langen hold in flamjend betooch oan it begjin fan de riedsgearkomste fan moandeitejûn. Hy hat grutte soargen oer de berikberens fan it eilân, krekt lykas de ûndernimmers op it eilân en de eilanner befolking.
De fearboaten kinne te faak net op 'e tiid farre, omdat der net genôch wetter stiet yn de geul of by de feardaam by Holwert, sadat de boat net oanlizze kin. Snein en moandei foelen dêrtroch seis boaten út. Van Langen freget him ôf oft it eilân oer fiif jier noch wol berikber is, as it sa trochgiet.
Helte minder boatpassazjiers
De direkteur sketst de problemen dêr't de feartsjinst foar stiet. Alle jierren set Wagenborg 600.000 minsken oer, en as de boaten allinnich noch mar mei heech wetter farre kinne, bliuwt dat net sûnder gefolgen. Van Langen is der bang foar dat er maksimaal 350.000 minsken oersette kin, as er mei leech wetter net mear farre kin. "De consequenties zijn enorm" sei Van Langen tsjin de riedsleden. Hy fynt dat se har 'mei alle macht' fersette moatte.
Sûnt 1 jannewaris fart de feartsjinst neffens in saneamde knip-tsjinstregeling. Om it middeisoere hinne giet de boat in healoere letter fuort, sadat de middeisboaten minder lêst hawwe fan fertragingen dy't moarns ûntstien binne. Fertragingen dy't middeis oprûn wurde, soargje likegoed noch foar oerlêst. De knip is in koartetermynoplossing, krekt lykas de sneltsjinst dy't Wagenborg op 1 april yn de feart nimt.
Natuerregels
Van Langen hopet dat de gemeente as ien man foar de berikberens fan it eilân knokke wol. Hy wie de ôfrûne wike yn Den Haach, by de Onderzoeksraad voor de Veiligheid, en by lobbyisten. Dy seinen tsjin him dat der mar ien gremium oan set is, en dat is de gemeenteried fan It Amelân.
De ried moar gjin tiid fergrieme mei diskusjes oer in Eigen Feartsjinst. Dat liedt allinne mar ôf, fynt boargemaster Albert de Hoop. Natuerregels stean in rigoreuze en goede oplossing yn it paad, set De Hoop. "Daarom kan in dit gebied niks."
Karrepaad
De boargemaster bringt kear op kear yn Den Haach ûnder de oandacht dat de farrûte in iepenbiere wei is, dat de eilanners lykas alle oare Nederlanners belesting betelje, en dat it ryk derfoar soargje moat dat it eilân berikber bliuwt. "Wij hebben recht op een normale weg en niet op een karrenpad." seit De Hoop.
As de farrûte as haadfarwei bestimpele wurdt, krekt as de farrûte tusken Harns en Skylge, dan is it oplost. Dan is de farwei gjin natuergebiet mear, en kin er ûnderholden wurde sûnder belemmeringen fan natuerregels.
Van Langen giet de kommende wiken by alle riedsfraksjes del. Hy hopet dat it ûnderwerp in item wurdt yn de kommende gemeenteriedsferkiezingen, en dat it nije kolleezje nei 21 maart in dúdlike opdracht meikrijt. "Ameland bereikbaar en de vaargeul een hoofdvaarweg. Dat is het doel."


title: Beswier fan tafel fage, wetterpeil Lauwersmar mei heger

maintext:
It wetter yn it Lauwersmargebiet giet mei in heale meter omheech. Boeren en rekreaasjeûndernimmers wiene dêrop tsjin, mar de rjochter hat de protesten ôfwiisd. Dat betsjut dat in proef fan Steatsboskbehear trochgean kin. Steatsboskbehear tinkt dat in heger wetterpeil better is foar de natuer, benammen foar de reiden.
Earder hiene de tsjinstanners ek al in saak tsjin de peilferheging oanspand by de Ried fan Steat, mar dat hat se ek net holpen. De leden fan de Ried fan Steat oardielen dat se it foech net hiene om dêr in oardiel oer te jaan.
Boeren, ûndernimmers en omwenners út it Lauwersmargebiet begripe der neat fan dat de rjochter no alle beswieren fan tafel fage hat. Se binne tsjin, omdat se bang binne dat it hegere wetterpeil min is foar de greiden en de ikkers, dat wenningen ûnderstrûpe by heech wetter, en dat jachthavens en rekreaasjegebieten grutte skea oprinne sille.
It Nederlânsk Ikkerboufakbûn giet noch in stap fierder. Se eaksje kompensaasje. "Wij zijn er duidelijk over: als beheerders van natuurgebieden eisen dat ze geen last hebben van omliggende landbouwgronden, dan mogen de agrariërs eisen dat ze geen last hebben van omliggend natuurgebied."
Oft de tsjinstanners yn heger berop geane tsjin de útspraak fan de rjochter, dêr beriede se har noch op.


title: LF2018: Friezen om utens oer wat ôfstân mei har docht

maintext:
"Je taal vieren in een vrijstaat. Dat is het uitgangspunt van Lân fan taal." Sa stiet der skreaun op de offisjele webside fan it projekt. Lân fan taal is in ûnderdiel fan Ljouwert-Fryslân 2018, oftewol Kulturele Haadstêd. Omrop Fryslân sil it kommende jier ek wiidweidich omtinken besteegje oan it taalprojekt.
Ferslachjouwer Miranda Werkman en projektlieder Jacqueline Spendel binne al wikenlang dwaande mei it projekt Friezen om utens, en dizze wike mei it dan offisjeel los, op de Dei fan de memmetaal (21 febrewaris). De online redaksje fan Omrop Fryslân wie nijsgjirrich nei it ferhaal achter it projekt, en wat der allegearre te belibjen is mei taal, en frege beide froulju dêrom yn in petear nei harren plannen en ûnderfiningen.
Wat docht Omrop Fryslân mei Lân fan taal?
Miranda Werkman: "Wy meitsje it programma-ûnderdiel Friezen om utens: fideoportretten fan Friezen dy't prate oer wannear't sy nei thús langje. Wannear't de ûnwennigens taslacht fier fan hûs. Op itselde momint giet it ek oer hoe't se har dreamen wier besykje te meitsjen. Wat se dêr dogge en we litte sjen hoe't se wenje. Oftewol: Ik flean de hiele wrâld oer, online dan. Want ik ynterview de gasten fia Facetime of Skype. It is letterlik en figuerlik in mobyl projekt wurden; de minsken filmje sels mei har mobyl har eigen omjouwing. En alles wurdt draaid mei de mobile telefoan en ik praat fia Facetime of Skype mei Friezen yn Frankryk, Amearika, Baly, Sina en neam mar op. Firtueel reizgje ik de hiele wrâld oer."
Hoe binne jimme hjir sa bykaam?
Jacqueline: "Tolve jier ferlyn bin ik hjir kaam te wenjen út Baarn wei, en bin ik hjir by de Omrop úteinset as einredakteur. Dat fielde wol yn bytsje as in emigraasje, benammen troch de taal. By de Omrop praat elkenien fansels Frysk en dat koe ik yn koarte tiid ek bêst aardich, mar doe't ik in pear jier letter slim siik waard, doe koe ik allinnich noch mar Nederlânsk prate. Dat is foar my dochs de taal wêryn't ik it bêste myn gefoel uterje kin. Troch de sitewaasje wie it Frysk efkes fuort út myn holle. Ik fernaam ek dat kollega's it dreger fûnen om noch Frysk tsjin my te praten, krekt lykas sy it better passen fûnen om mei te gean yn de taal fan myn hert. Dat haw ik altyd hiel bot wurdearre trouwens. Foar my betsjutte it dat je neist kollega's ek minsken binnen mei elk syn soargen. Sy frege my somtiden ek oft ik net lange nei hûs, nei myn famylje en freonen yn de Rânested. Dy ûnwennichheid kaam foar my net fuort, mar pas letter yn it sykteproses. Dat it idee foar Friezen om utens komt eins wei út myn persoanlike sitewaasje. En ik tink dat it hiel werkenber is foar in soad minsken. Guon hawwe ek in langstme nei hûs as se op fakânsje binne bygelyks."
Miranda, do hast yn dyn projekt kontakt mei Friezen fan oer de hele wrâld oer langstme, hoe gie dat kontakt? Protte problemen? Grutte ferskillen tusken lannen?
Miranda: "No, it wie wol in toer om technysk alles foarinoar te krijen. Dus tankjewol kollega Michel Visser foar de technyk. It falt of stiet mei in goede ynternetferbining. Hoe krij ik de filmkes fan dêr hjir yn in sa heech mooglike kwaliteit. Mar wêr't ik it meast oer yn siet, wie oft ik se wol goed ynterviewe koe sûnder se yn it echt te sjen. Ik wol it leafst minsken yn de eagen sjen. Mar it is my alles tafallen. It is eins hiel yntym om sa fia Facetime te ynterviewen. En ik wie ek in bytsje regisseur op ôfstân. Dan appte ik wer oft in shot net op 'e nij koe, omdat it noch wat closer moast of dat it lûd net goed wie. Ja, ik haw dit echt tegearre mei de gasten makke. Bêst bysûnder."
Wannear hawwe jimme sels foar it lêst te krijen hân mei ûnwennigens?
Miranda: "Oei. Ofrûne simmer tink ik. Ik hie in nekhernia en wie op fakânsje op Skylge. No ja, echt fakânsje wie it net, want ik hie konstant pine. Ik koe hielendal net genietsje fan it oh sa prachtige eilân. Net fan it strân, net fan de bosk, net fan de terraskes. Ek al wienen myn man en bern by my; ik woe it leafst nei myn eigen hûs. Dat fielt dan it meast feilich ofsa."
Jacqueline: "Dat wie op ús mem har jierdei. Doe naam se ús mei foar in boattocht troch Amersfoort, it plak dêr't ik hikke en tein bin, en doe't ik de grêften en âlde huzen wer seach en al dy plakken dêr't je oantinkens oan hawwe en al dy minsken dy't ûnderdiel binne fan dyn ferline en dêr't je fan hâlde, ja, doe sloech it echt wol wat ta en sûnt doe haw ik faker lêst fan ûnwennichheid. It soe ek wêze kinne dat ik wat âlder wurd hear, haha."
Hawwe jimme ek in doel mei it projekt en de filmkes?
Miranda: "Ik fûn it hearlik om sokke lange en yntime ynterviews te dwaan. It giet dan ek oer wat je meikrije fan thús en wat je wer leare yn in oare kultuer. Oer je oanpasse yn in lân mei oare gewoanten. Oer kontakt en famylje. Hoe't dat feroaret op ôfstân. Dat de bân noch sterker wurde kin. It set my ek oan it tinken; wat bepaalt je thúsgefoel? En it besef dat ik it net kinne soe; fier fan myn famylje. Ik bin krekt wer tante wurden en ik soe dat foar gjin goud misse wolle. Ik hoop dat it minsken ek oan it tinken set. Oer je eigen kontakt mei famylje. Of hoe't je yn it libben stean. Oer je eigen thúsgefoel. En ik wurkje ek mei Fryske wurden yn byld. Dan sjogge je ek wer hoe moai de taal is."
Jacqueline: "Ik soe it moai fine as minsken har werkenne yn de ferhalen fan de Friezen om utens. Ik haw se allegearre sjoen en guon hawwe my wol rekke. It hat my nije ynsichten jûn yn wat ôfstân betsjut foar de relaasje mei famylje. Guon meitsje keuzes omdat sy har krekt mear thúsfiele yn in oar lân as yn Fryslân en dêr hiele drege besluten foar nimme moatte. By my sels spilet de keuze ek: ús bern binne op in leeftiid dat se aanst útfleane. Beide wolle graach nei de Rânestêd. Wat docht dat mei my? Ik wit it noch net."
Kinne Friezen ek noch hieltyd meidwaan oan Lân fan taal, en de projekten dy't dêrmei gearhingje?
Jacqueline: "Besikers fan Lân fan taal en fan Kulturele Haadstêd kinne ek fergees delkomme by paviljoen 'Liwwadders'. Fan ein maart ôf leit de prachtige wenboat yn de Prinsetún, achter it Historisch Centrum Leeuwarden. De portretten fan de Friezen om utens binne yn in grutte tentoanstelling oer ferline, no en takomst te sjen. Yn meardere talen dan fansels. Ik bin benijd hoe't dat oerkomt op bûtenlânske besikers!"
It projekt is te folgjen op de Omrop temawebside fan Lân fan taal. Hjir binne bygelyks ek de bûtenlânske portretten fan de Friezen om utens te finen. Dêrnjonken komme de portretten fan freed 23 febrewaris ôf alle wiken op Omrop Fryslân telefyzje. De premjêre fan de earste ôflevering is op woansdei 21 febrewaris, op de 'Dei fan de memmetaal'. Op dizze dei sil Miranda as ferslachjouwer ûndersykje hoefolle ferskillende memmetalen oft hjir yn Fryslân sprutsen wurde. Ek sil se hearre litte hoe't dy talen klinke. Harkers kinne aktyf meidwaan, troch in yn it foar fêststelde sin, yn har eigen memmetaal, as audioberjocht fia Whatsapp nei de Omrop te stjoeren. Dat kin bygelyks Hylpersk wêze, Biltsk, mar ek Turksk of Sineesk.


title: Trije jonges krije medalje foar rêding man yn rolstoel

maintext:
In medalje, in oarkonde, blommen en in kaugompakket. Dat wie de beleanning dy't de trije rêders fan de 82-jierrige Henk Seerden út Frjentsjer woansdeitejûn krigen. Se waarden troch it Carnagieheldenfûns yn it sintsje set, om't se Seerden maaie ferline jier rêden ha. Hy wie yn it wetter bedarre krekt bûten Wytmarsum, neidat syn rolstoel kantele wie.
De 12-jierrige Jildert Wijbenga en Jesse van der Heide seagen it barren en rôpen de help yn fan de 15-jierrige Johan van der Schaaf. Hy hâlde it slachtoffer boppe wetter oant der mear help kaam. Sa koe Seerden úteinliks rêden wurde.
Jildert en Jesse krigen in offisjele oarkonde en blommen fan it fûns en foar Johan wie der ek in medalje. Fan it slachtoffer krigen se it kaugompakket.


title: Pyeongchang, dei 12: shorttrack 500 meter manlju

maintext:
Shorttrack stiet op it programma: 500 meter by de manlju en 1000 meter by de froulju. It giet by beide ôfstannen om de 'heats'. De earste twa geane troch nei de finale. De finale fan beide ôfstannen stiet tongersdei op it programma.
11.00 oere: 500 meter manlju, heats
De twa Friezen, Sjinkie Knegt en Daan Breeuwsma, en Dylan Hoogerwerf komme yn aksje. Knegt wûn earder in sulveren medalje op de 1500 meter, mar it is noch mar de fraach oft er hjoed wol risiko's doart de nimmer. By de ôflossing en by de 1000 meter waard er diskwalifisearre fanwege it triuwen en it hinderjen fan de tsjinstanner.
11.00 oere: 1000 meter froulju, heats
By de 1000 meter foar froulju docht ien Friezinne mei: Suzanne Schulting. It is har lêste kâns om it tournoai noch wat op te poetsen, neidat se earder op de 500 leterlik en de 1500 meter figuerlik ûnderút gong.
Woansdei 21 febrewaris: Finale achterfolgingsploech froulju en manlju
Woansdei komme de reedriders wer op it iis. De heale finales en finale fan de ploege-achterfolging stean op it program mei trije Friezinnen: Ireen Wüst, Marrit Leenstra en Antoinette de Jong. Ek de heale finales en de finale fan de ploege-achterfolging fan de manlju wurdt riden, mei Sven Kramer.
Foarsizzingen
Alle dagen docht in panel fan sportsjoernalisten in foarsizzing foar de medaljekânsen fan dy dei. Dat binne Johan Stobbe (Leeuwarder Courant), Koos Wieling (sjoernalist Omrop Fryslân), Lisette van der Geest (sjoernalist Algemeen Dagblad), Joris van den Berg (kommentator shorttrack NOS), Roelof de Vries (sjoernalist Omrop Fryslân) en Cees Juffermans (âld-shorttracker en analist NOS).
Manlju 500 meter
Foarsizzing Joris van den Berg
1. Dajing Wu (Sina)
2. Sandor Liu (Hongarije)
3. Seo Yi Ra (Súd-Korea)
Foarsizzing Roelof de Vries
1. Dajing Wu (Sina)
2. Sandor Liu (Hongarije)
3. Samuel Girard (Kanada)
Foarsizzing Cees Juffermans
1. Sjinkie Knegt (Nederlân)
2. Dajing Wu (Sina)
3. Samuel Girard (Kanada)
Froulju 1000 meter
Foarsizzing Joris van den Berg
1. Shim Suk Hee (Súd-Koreä)
2. Choi Min Jeong (Súd-Koreä)
3. Kim Boutin (Kanada)
Foarsizzing Roelof de Vries
1. Choi Min Jeong (Súd-Koreä)
2. Kim Boutin (Kanada)
3. Shim Suk Hee (Súd-Koreä)
Foarsizzing Cees Juffermans
1. Choi Min Jeong (Súd-Koreä)
2. Shim Suk Hee (Súd-Koreä)
3. Elise Christie (Grut-Brittannië)
De Olympyske Spelen yn Pyeongchang duorje fan 9 oant 25 febrewaris. Omrop Fryslân docht alle dagen streekrjocht ferslach fan de ferrjochtingen fan de Fryske sporters op radio en online. Al it nijs oer de Spelen is te finen op omropfryslan.nl/os.


title: Plannen foar in wetterryk Feanetië

maintext:
It Hearrenfean moat syn âlde wetterwegen weromkrije en sa it "Venetië fan Fryslân" wurde. Dat is it doel fan de wurkgroep Feanetië. Troch it wetter wer in prominintere rol te jaan yn it doarp, soene der mear minsken nei It Hearrenfean komme moatte. Allinnich sa is de middenstân te rêden, sa tinkt de wurkgroep.
Se binne no goed in jier mei de plannen dwaande en binne no safier dat se eins wol los wolle. De gemeenteried fan It Hearrenfean is posityf, mar der moat noch wol flink wat jild op it kleed komme. Yn totaal wurde de kosten rûsd op 20 miljoen euro. Dat jild soe ûnder oaren fan kommersjele partijen komme moatte.


title: 'Mata Hari' makket kâns op 'Tentoanstelling fan it jier'

maintext:
De tentoanstelling 'Mata Hari' yn it Fries Museum makket kâns op de titel 'Tentoanstelling fan it jier 2017'. De priis is útskreaun troch Museumtijdschrift, it grutste keunsttydskrift fan Nederlân.
In faksjuery hat in top 10 gearstald. Minsken kinne stimme oant 6 april. De winner wurdt 20 april bekend makke.
De tsien tentoanstellingen dy't nominearre binne:


title: ONS Snits ferliest yn Capelle fan neiste konkurrint

maintext:
ONS Snits hat sneontemiddei de kompetysjewedstriid by en tsjin Capelle ferlern. De ploech fan trainer Chris de Wagt gie tsjin de nûmer sechtjin fan de ranglist mei 4-1 ûnderút.
Nei in lyts kertier skoarde Olaf van der Sande it iepeningsdoelpunt en fiif minuten ferdûbele Tim Vincken de skoare. De Snitsers giene dêrnei op syk nei de oanslutingstreffer. Dy foel yn de lêste minút fan de earste helte. De fan IJsselmeervogels hierde Samir Merraki soarge derfoar dat beide ploegen mei in stân fan 2-1 de klaaikeamers opsochten.
Yn de twadde helte krige ONS Snits-spiler Rein Werumeus Buning in grutte kâns op de lykmakker, mar dy foel net. Mei in kopbal wie ploechgenoat Michael Lanting tichtby, mar ek hy slagge der net yn de 2-2 te meitsjen. Tweintich minuten foar tiid skeat Patrick Amels de bal rjochting de krusing, mar keeper Bradly van der Meer koe de bal keare.
In twadde Snitser goal bleau út, wêrnei't Capelle de wedstriid besliste. Yn de lêste tsien minuten skoarde de thúsklup twa kear. Bram van Eijk en opnij Van der Sande soargen derfoar dat de trije punten yn Capelle bleaune.
Capelle - ONS Snits 4-1 (2-1). 14. Olaf van der Sande 1-0, 19. Tim Vincken 2-0, 45. Samir Merraki 2-1, 81. Bram van Eijk 3-1, 84. Van der Sande 4-1.


title: Trochsneed fermogen Friezen is tanaam, mear miljonêrs

maintext:
It trochsneed fermogen fan Friezen is yn 2016 mei 10 prosint tanaam. Dat docht bliken út de nijste fermogenssifers fan it Sintraal Buro fan de Statistyk (CBS). Dêrby falt op dat de Friezen mei it measte trochsneed fermogen wenje op It Amelân en Skiermûntseach. Op dy twa Waadeilannen is dat mear as 150.000 euro. Neffens ekonoom Peter Hein van Mulligen fan it CBS is de groei te ferklearjen troch de tanimmende hûzeprizen.
Mear miljonêrs
Ek it tal miljonêrs is tanaam. Yn 2015 wienen dat 4000 Friezen, in jier letter leit dat getal op 5000. De top trije bestiet út de gemeente Súdwest-Fryslân mei 800 minsken, de gemeente Fryske Marren mei 500 minsken en ek yn de gemeente Ljouwert wenje 500 miljonêrs. It binne benammen de senioaren, dy't har ta dizze groep rekkenje meie. "Een verklaring is dat veel senioren geen hypotheekschuld meer op hun woning hebben. Door de stijgende huizenprijzen groeit hun vermogen."
Bystân
Neist it hege tal miljonêrs yn de gemeente Ljouwert hat ek dizze gemeente just in grut oantal minsken mei in leech fermogen. "In grotere steden, zoals Leeuwarden, zie je vaak meer mensen die in de bijstand zitten."


title: Lilkens oer plan skrassen bushalten yn doarpskearnen

maintext:
In eksperimint fan de provinsje mei busline 51 soarget foar in soad wjerstân yn in oantal doarpen. Dat die tiisdeitejûn bliken op in gearkomste mei Arriva, de provinsje en de doarpsbelangen fan Gytsjerk, Aldtsjerk, Burdaard en Rinsumageast. De bus komt ûnder oare troch dy doarpen en rydt fan Dokkum nei Ljouwert en werom.
De provinsje wol de bushalten út de doarpskearnen helje en se ferpleatse nei de provinsjale dyk, dy't troch de doarpen giet. Dat is needsaaklik, sa seit de provinsje, om't derfoar te soargjen dat it iepenbier ferfier op it plattelân takomstbestindich is. De kosten rinne op en dêrom moat sjoen wurde nei hoe't de linen goedkeaper makke wurde kinne, sûnder dat reizgers dêr in soad lêst fan ha.
Oerfallen
Dat soarget foar lilkens by de doarpsbelangen fan Gytsjerk, Aldtsjerk en Rinsumageast. Se fiele harren 'oerfallen' troch it eksperimint en tinke dat alles al útiten is en dat se der gjin ynfloed mear op ha kinne. De provinsje ûntkent dat en seit de suggestjes en arguminten fan de doarpen mei te nimmen yn de petearen.
Deputearre Johannes Kramer moat begjin maart útslútsel jaan oer oft it eksperimint troch giet of net. Njonken line 51 moat ek by line 54 in selde soart eksperimint plak fine. Neffens de provinsje is der yn de doarpen oan line 54, sa as Hallum, Ferwert en Marrum, hast gjin wjerstân.


title: Ald-NAVO-baas yn byld by University Campus Fryslân

maintext:
Ald-CDA-politikus en eardere sekretaris-generaal fan de NAVO Jaap de Hoop Scheffer is yn byld by de University Campus Fryslân yn Ljouwert. De Hoop Scheffer is op it stuit as heechlearaar ferbûn oan de Campus Den Haag fan de Universteit fan Leiden.
"Misschien colleges geven"
Tongersdei hat De Hoop Scheffer yn Ljouwert in petear hân mei Jouke de Vries, dy't de Fryske kampus opset. "Dit wordt nu, naast een belangrijke HBO-stad, ook een universitaire stad. Dat vind ik fantastisch en daar werk ik graag aan mee. U ziet mij hier misschien terug om colleges te geven."
Bân mei Ljouwert
Jaap de Hoop Scheffer hat in bân mei Ljouwert fia syn mem, dy't dêr berne en opgroeid is. Hy fielt him dêrtroch ek altyd noch mei de stêd ferbûn. Hy fynt it dan ek moai dat Ljouwert him no sjen lit as Kulturele Haadstêd fan Europa.
De Hoop Scheffer wie yn Ljouwert foar in lêzing oer de "(dis)oarder fan de wrâld". In wiidweidich petear mei De Hoop Scheffer is snein te hearren yn it programma Buro de Vries.


title: VVD-listlûker wol softdrugs legalisearje

maintext:
VVD-listlûker Jakob Baar fan Eaststellingwerf is foar it legalisearjen fan softdrugs. Yn tsjinstelling ta syn eigen partij tinkt hy dat de oerheid grip krije moat op it systeem dat him no ûnder de radar ôfspilet. "Ook in Ooststellingwerf wordt veel geblowd en ook rond de illegale wietteelt speelt zich van alles af waar we iets aan willen doen. Nu dat niet lukt, wordt het tijd om het anders aan te pakken", sa motivearret Baar syn stânpunt.
Jakob Baar die syn útspraken snein yn it Nijsfoarum fan it Omrop Fryslân-programma Buro de Vries.


title: Ljouwerter studinten wurkje oan oplossing ferkearsproblemen

maintext:
In app ûntwikkelje wêrby't jongeren inoar oansprekke kinne op harren gedrach yn it ferkear. Dat wie ien fan de ideeën fan studinten fan de oplieding Communicatie & Multimedia Design en Romtlike Untwikkeling fan NHL Stenden yn Ljouwert. De opliedingen wurkje mei it Regionaal Orgaan Ferkearsfeiligens (ROF) oan oplossingen foar ferkearsproblemen yn Fryslân.
Woansdei, tongersdei en freed binne der brainstoarmsesjes yn De Kanselarij yn Ljouwert. It wurdt in saneamde hackaton neamd, in gearkomste dêr't spesjalisten langere tiid oan in oplossing fan in probleem wurkje. Freed sil in sjuery, mei dêryn deputearre Sietske Poepjes, it winnende útstel kieze.


title: Fryske hoareka net entûsjast oer ferbod op smookromten

maintext:
Spesjale smookromten yn hoarekasaken moatte ticht. Dat hat it gerjochtshôf yn Den Haag tiisdei bepaald. De feriening Clean Air Nederland hat dêrmei gelyk krigen. Guon hoareka-ûndernimmers fine dat mar neat. Sa ek Baukje de Vries fan de Ierske pub Paddy O'Ryan yn Ljouwert. Sy hat bot ynvestearre yn har smookromte fan glês. De Vries, âld-foarsitter fan Keninklike Hoareka Fryslân, tinkt dat it ferbod liede sil ta oerlêst op strjitte.
Sûnt 2008 jildt der in smookferbod yn de hoareka. De rjochter is fan miening, dat de spesjale romten net langer in útsûndering binne op it smookferbod. Der is noch heger berop mooglik tsjin de útspraak.


title: LF2018-projekt: Iten bringt froulju byinoar

maintext:
In kanielcake mei pekannuten, blêddaai mei krûdich hakfleis, in apelcake, wraps mei tonyn. Dit is mar in greep út al it iten dat op tafel stie by de earste gearkomste fan it kulturele-haadstêdprojekt Moeders en dochters. Froulju mei ferskate kulturele achtergrûnen - Arabysk, Antilliaansk en Nederlânsk - út de Ljouwerter Frijheidswyk wurde yn dit projekt byinoar brocht.
Lucette van den Berg hat it betocht en opset. Iten giet oer identiteit fan minsken, wa't se binne en wêr't se wei komme, seit Van den Berg. Sy wol úteinlik ta in muzykteaterstik mei de froulju komme. Dat sil dan op 5 maaie presintearre wurde. Lucette hopet dat de froulju in ferbinende rol spylje sille yn dizze achterstânswyk mei in soad ferskate kulturen.


title: Bryan Smeets ferlit Cambuur, Kenny Teijsse komt

maintext:
Fuotballer Bryan Smeets ferlit definityf SC Cambuur. It kontrakt fan de middenfjilder is direkt ûntbûn. Smeets makke ôfrûne simmer de oerstap fan De Graafschap nei de Ljouwerters. It waard neffens de klup gjin 'goed houlik', de fuotballer kaam mar tsien kear yn aksje by Cambuur.
No't Smeets op syk giet nei in oare klup, is de komst fan Kenny Teijsse nei de Ljouwerters wis. Teijsse hat op proef west by Cambuur en is no yn elts gefal oant de ein fan it seizoen ferbûn oan de klup.


title: Hearrenfeanfroulju begjinne 2018 mei winst yn Den Haag

maintext:
De froulju fan Sportklup Hearrenfean binne goed út de winterstop kaam. Freedtejûn wûn de ploech mei 3-1 op besite by ADO Den Haag. Dêrmei komt Hearrenfean yn punten op gelikense hichte mei de froulju út de hofstêd.
Nei in kertier spyljen makke Fenna Kalma mei in kopbal de 0-1 foar de Feansters. Dat wie ek de rêststân. Tiny Hoekstra skeat har ploech nei it skoft op 0-2. International Victoria Pelova brocht de spanning yn 'e ein fan de wedstriid even werom, mar net lang dêrnei soarge Kalma mei har twadde goal foar de 1-3.


title: Rjochter: definityf ein oan selsstannichheid De Friesland

maintext:
De fúzje fan soarchfersekerders De Friesland en Zilveren Kruis Achmea kin gewoan trochgean. Dat hat de rjochter tongersdei bepaald. Mei de fúzje komt in ein oan de eardere relative autonomy fan De Friesland.
Yn in earste reaksje lit De Friesland witte dat de ûndernimmingsried en de direksjes fan De Friesland en Achmea de útspraak no earst mei-inoar en mei de meiwurkers beprate sille. Dêrnei wurdt bepaald wat de ferfolchstappen binne.
Gearwurking wie útsteld
Juridysk sjoen binne De Friesland en Achmea al fusearre. Fakbûnen, meiwurkers en ûndernimmingsried wienen tsjin op de fúzje. Se besochten om de fúzje by de rjochter te kearen. Yn ôfwachting fan it beslút fan de rjochter hiene De Friesland en Achmea de organisatoaryske gearwurking útsteld.
Behâld 'eigenheid'
Neffens de rjochters docht út it fúzjebeslút en út de tasizzingen fan Achmea bliken, dat Achmea en De Friesland beide belang hechtsje oan it behâlden fan de 'eigenheid' fan De Friesland, ek nei de fúzje. It is de bedoeling dat De Friesland troch de fúzje minder kwetsber wurdt, en in stevigere finansjele basis krijt.
De Friesland is sûnt 2012 ûnderdiel fan Achmea en hie in relatyf selsstannige posysje.
Gjin gefolgen foar meiwurkers
Yn jannewaris melde Achmea dat de fúzje foarearst gjin gefolgen ha soe foar de meiwurkers. It fersekeringsbedriuw sei dat mei de direksje en de ûndernimmingsried fan De Friesland praat wurdt, ûnder oare oer baangarânsjes.


title: Spesjaal boek mei printen fan alle alve Fryske stêden

maintext:
In printeboek mei histoaryske ferhalen út alle alve stêden. Ambachtsminsken fan it Ljouwerter bedriuw Frisian Colorists & Restorers yn de Blokhûspoarte yn Ljouwert binne op dit stuit drok dwaande om dy te meitsjen. Alle Fryske stêden wurde fertsjinwurdige yn it boek, mei allegearre ien tekst en ien print. De ferhalen moatte 'bysûnder mei in rantsje' wêze, sa seit Antonio Leemburg fan it Ljouwerter restauraasjeatelier.
Frisian Colorists & Restorers is in restauraasjeatelier dat him rjochtet op it restaurearjen, boekbinen en ynkleurjen fan âlde lânkaarten en antike boeken. Mar no sammelje de meiwurkers fan it atelier dus histoaryske ferhalen fan de Fryske stêden. De klam leit benammen op it ynkleurjen fan de printen. It bedriuw is noch driuwend op syk nei ferhalen út Boalsert, Drylts en Snits. Se dogge dan ek in oprop oan de ynwenners fan de stêden om ferhalen by harren te melden. Dit moatte dus net de grutte ferneamde ferhalen wêze, mar de wat ûnbekendere ferhalen. De Ljouwerters skriuwe dizze ferhalen dan op, en meitsje dêr de prints by.
It doel is dat alle printen foar de simmer klear binne, om dêrnei útjûn te wurden yn boekfoarm yn it ramt fan Kulturele Haadstêd 2018.


title: Ferwûne by botsing tusken twa auto's yn De Westereen

maintext: By in botsing tusken twa auto's yn De Westereen is sneontenacht in persoan ferwûne rekke. It giet om in byrider fan ien fan de auto's. It slachtoffer is mei de ambulânse nei it sikehûs brocht. De botsing fûn plak op de krusing fan de Yndustrywei mei de Noarder Stasjonsstrjitte. Beide auto's rekken swier skansearre en binne ôffierd troch in berger. De plysje ûndersiket de tadracht fan it ûngelok.


title: Buorlju moatte wenning ferlitte om fikse brân yn Jorwert

maintext:
In hûs oan de Jeanbuorren yn Jorwert is skansearre rekke by in brân. De wenning stie leech. De bewenners fan de hûzen derneist moasten fanwege de brân harren wenning ferlitte. Dat wie nei healwei fjouweren, yn de nacht fan woansdei op tongersdei.
Fanwege de direkte bebouwing yn de buert fan it baarnende hûs skaalde de brânwacht op nei middelbrân. Tsjin healwei seizen wie de brân ûnder kontrôle. It dak fan de wenning is swier skansearre rekke, en de wenningen dy't der neist stean, ha wetterkea oprûn. De brânwacht wie om seis oere hinne noch dwaande mei neiblussen.
De plysje fan Ljouwert meldt dat de technyske rezjerzje ûndersykje sil hoe't de brân ûntstean koe.


title: Anema: "It is net iens in stoarm yn in glês wetter"

maintext:
Jillert Anema fielt him net skuldich yn de matchfixing-affêre fan fjouwer jier lyn by de Olympyske Spelen yn Sotsji, want hy is net skuldich. Dat seit Anema sels. "It is in situaasje fan fjouwer jier lyn wêrfan't wy sein ha: it is klear. No komt it ynienen wer nei boppe", seit Anema. "It is foar my in iepen steed, want ik fûn it net terjochte."
Tsjin de NOS wol Anema ynhâldlik net in soad sizze oer de beskuldigingen. Dat liedt ôf fan de prestaasjes dy't noch delset wurde moatte, seit de reedrydcoach. Snein stiet Anema wer op it iis, as coach fan Heather Bergsma dy't dan de 500 meter rydt.
Anema wol de saak net te grut meitsje. "It is net iens in stoarm yn in glês wetter", seit er. "Ik ha doetiids in brief krigen, gjin warskôging. Of ik ha it net goed lêzen."